**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 8 Νοεμβρίου 2016, ημέρα Τρίτη και ώρα 17.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του ασκούντος καθήκοντα Προέδρου αυτής, κ. Μουσταφά Μουσταφά, με θέμα ημερήσιας διάταξης:

Επεξεργασία και εξέταση των σχεδίων νόμων του Υπουργείου Εθνικής Άμυνας:

**Α.**  «Κύρωση της Τροποποίησης υπ' αριθμ. 2 στη Συμφωνία Διοικητικής Φύσης μεταξύ του Υπουργείου Άμυνας της Γαλλικής Δημοκρατίας και του Υπουργείου Εθνικής Άμυνας της Ελληνικής Δημοκρατίας περί συνεργασίας στο πλαίσιο Τεχνολογικού Συστήματος Επίδειξης μη Επανδρωμένου Μαχητικού Αεροσκάφους (Vehicule Aerien de Combat sans Pilote, UCAV).».

**Β.** Κύρωση του Μνημονίου Συναντίληψης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας που αφορά τη συνεργασία εντός του Πολυεθνικού Συντονιστικού Κέντρου Στρατηγικών Θαλασσίων Μεταφορών της Αθήνας (ΠΟΣΚΕΣΘΑΜ - AMSCC) και της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας σχετικά με την εφαρμογή του Μνημονίου Συναντίληψης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας που αφορά στη συνεργασία εντός του Πολυεθνικού Συντονιστικού Κέντρου Στρατηγικών Θαλασσίων Μεταφορών της Αθήνας (ΠΟΣΚΕΣΘΑΜ - AMSCC).».

**Γ.** «Κύρωση της Τεχνικής Συμφωνίας ανάμεσα στο Υπουργείο Εθνικής Άμυνας της Ελληνικής Δημοκρατίας, το Υπουργείο Άμυνας της Ιταλικής Δημοκρατίας, τον Υπουργό Εθνικής Άμυνας της Δημοκρατίας της Πολωνίας, τον Αρχηγό του Γενικού Επιτελείου της Δημοκρατίας της Τουρκίας (που ενεργεί εκ μέρους της Κυβέρνησης της Δημοκρατίας της Τουρκίας) αφενός, και τον Υπουργό Άμυνας του Βασιλείου του Βελγίου, τον Υπουργό Άμυνας της Γαλλικής Δημοκρατίας, το Ομοσπονδιακό Υπουργείο Άμυνας της Ομοσπονδιακής Δημοκρατίας της Γερμανίας, τον Υπουργό Άμυνας του Μεγάλου Δουκάτου του Λουξεμβούργου, τον Υπουργό Άμυνας του Βασιλείου της Ισπανίας αφετέρου, σχετικά με την – γράφει «επάνδρωση», αλλά σε μια προγενέστερη συνεδρίαση είχαμε πει να αλλάξει αυτός ο όρος με τον όρο «στελέχωση» – με την στελέχωση, χρηματοδότηση, διοίκηση και υποστήριξη του Στρατηγείου EUROCORPS (Ευρωπαϊκό Στρατιωτικό Σώμα) Σώμα Ταχείας Ανάπτυξης NATO EUROCORPS (NRDC EC).».

Στη συνεδρίαση παρέστησαν ο Υπουργός Εθνικής Άμυνας, κ. Παναγιώτης Καμμένος, καθώς και αρμόδιοι υπηρεσιακοί παράγοντες.

Ο Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Δήμητριος Βέττας, Ηλίας Κωστοπαναγιώτου, Αλέξανδρος Μεικόπουλος, Γιάννης Δέδες, Θεμιστοκλής Μουμουλίδης, Πέτρος Κωνσταντινέας, Αϊχάν Καρά Γιουσούφ, Παναγιώτα Κοζομπόλη, Μουσταφά Μουσταφά, Συμεών Μπαλλής, Γεωργία Γεννιά, Γιώργος Πάντζας, Δημήτρης Ρίζος, Ανδρέας Ριζούλης, Ελένη Σταματάκη, Αντώνης Συρίγος, Χαρίλαος Τζαμακλής, Βασίλης Τσίρκας, Σοφία Βούλτεψη, Μάξιμος Χαρακόπουλος, Αναστάσιος Δημοσχάκης, Αθανάσιος Καββαδάς, Σταύρος Καλαφάτης, Βασίλειος Γιόγιακας, Κώστας Κουκοδήμος, Κωνσταντίνος Τσιάρας, Ηλίας Παναγιώταρος, Νικόλαος Κούζηλος, Χρήστος Παππάς, Ιωάννης Κουτσούκης, Λιάνα Κανέλλη, Σταύρος Τάσσος, Γρηγόρης Ψαριανός, Δημήτριος Καμμένος, Κωνσταντίνος Κατσίκης, και Ιωάννης Σαρίδης.

ΜΟΥΣΤΑΦΑ ΜΟΥΣΤΑΦΑ (Προεδρεύων της Επιτροπής): Κυρίες και κύριοι συνάδελφοι, σας ενημερώνω ότι έχουν κατατεθεί και δύο βουλευτικές τροπολογίες με γενικό αριθμό 742 και ειδικό αριθμό 60 και γενικό αριθμό 743 και ειδικό αριθμό 61. Προχωρούμε στη διαδικασία.

Τον λόγο έχει η κυρία Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Πριν προχωρήσετε, κύριε Πρόεδρε – σας παρακαλώ πολύ επί της διαδικασίας – θα ήθελα να μας απαντήσει ο κ. Υπουργός, αν θα κάνει αποδεκτές τις τροπολογίες, οι οποίες είναι από Υπουργό, ο οποίος έχει εγκαταλείψει το πόστο του με τον ανασχηματισμό. Έχουν έρθει εδώ, είναι απολύτως άσχετο το θέμα τους με αυτά που συζητάμε και μας φέρνει σε δύσκολη θέση, αν πρόκειται να συζητηθούν. Θα ήθελα να ξέρω, αν θα τις κάνει δεκτές και αν θα τις συζητήσουμε.

ΜΟΥΣΤΑΦΑ ΜΟΥΣΤΑΦΑ (Προεδρεύων της Επιτροπής): Τον λόγο έχει ο κ. Υπουργός.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Κυρία Κανέλλη, όπως ξέρετε, εγώ συνήθως δεν κάνω δεκτές τροπολογίες στις συμβάσεις. Όμως, ο κ. Υπουργός μου εξήγησε ότι αφορά στο προσωπικό, που πρέπει να πληρωθεί στο Φεστιβάλ Αθηνών και είναι προσωπικό, το οποίο ήδη έχει εργαστεί. Επειδή, λοιπόν, είναι θέμα πληρωμής, μιας υποχρεώσεως που έχει το κράτος, γι' αυτό την έκανα αποδεκτή και καλύτερα να δώσουμε τον λόγο στον κ. Μπαλτά να μας εξηγήσει. Είναι θέμα που αφορά εργαζόμενους και ξέρω ότι είσαστε ιδιαίτερα ευαίσθητη κι εσείς.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Μα δεν αφορούν πληρωμές. Η μία αφορά προσλήψεις μέχρι το τέλος του 2017.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Μιλάμε για υποχρεώσεις παλιές. Ας μας εξηγήσει ο κ. Υπουργός, γιατί μου είπε ότι αφορά σε εργαζόμενους και είναι ένα θέμα, το οποίο όλη η Βουλή το καταλαβαίνει.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Είναι όμως ένας αιφνιδιασμός, στην Επιτροπή Εθνικής Άμυνας να συζητάμε για το Υπουργείο Πολιτισμού. Συγχωρήστε με, αλλά ξεπερνά τις πολιτιστικές μου αντιλήψεις, παρότι υπάρχει στρατιωτική-πολιτιστική διπλωματία.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Κυρία Κανέλλη, ξέρετε ότι συνήθως εγώ δεν κάνω δεκτές τέτοιες τροπολογίες, αλλά αν είναι για εργαζόμενους που πρέπει να πληρωθούν, νομίζω ότι ο κ. Μπαλτάς μπορεί να μας πει δυο λόγια.

ΜΟΥΣΤΑΦΑ ΜΟΥΣΤΑΦΑ (Προεδρεύων της Επιτροπής): Τον λόγο έχει ο κ. Μπαλτάς.

ΑΡΙΣΤΕΙΔΗΣ-ΝΙΚΟΛΑΟΣ ΜΠΑΛΤΑΣ: Ευχαριστώ για τη φιλοξενία σήμερα εδώ. Είναι μια εκκρεμότητα που ήταν να περάσει στη διαδικασία πριν τον ανασχηματισμό κανονικά και αφορά κάτι πάρα πολύ συγκεκριμένο, δηλαδή το προσωπικό στο «Ελληνικό Φεστιβάλ ΑΕ». Οι συμβάσεις περίπου 30 ανθρώπων τελειώνουν τέλος Οκτωβρίου και δεν έχουν δυνατότητα να πληρωθούν ούτε να γίνουν κανονικές συμβάσεις, διότι πρέπει να περάσει όλη η διαδικασία από τον ΑΣΕΠ. Αν δεν περάσουμε αυτήν την τροπολογία σύντομα, αφενός, δεν μπορούν να πληρωθούν, αφετέρου, δεν μπορεί να λειτουργήσει καθόλου το Φεστιβάλ. Η χρονολογία που βάζουμε εδώ είναι «κατά μέγιστον», μέχρι να φτιαχτεί ο Εσωτερικός Κανονισμός και να μπορέσουν να προκηρυχθούν, μέσω ΑΣΕΠ, οι αντίστοιχες θέσεις, με ανοιχτή διαδικασία.

Το «κατά μέγιστον» είναι για να εξαντλήσουμε κάθε δυνατό περιθώριο χρόνου. Ο Εσωτερικός Κανονισμός είναι σχεδόν έτοιμος και μπορεί να ξεκινήσει τη διαδικασία, σε σχέση με το ΑΣΕΠ, σε διάστημα ενός μήνα και για αυτό – ξέροντας το άτυπο της υπόθεσης, αλλά γνωρίζοντας και την ευαισθησία του Κοινοβουλίου για τέτοια θέματα – ζητούμε να περάσει αυτή η τροπολογία, το συντομότερο δυνατόν, για να τακτοποιηθούν αυτοί οι άνθρωποι.

ΚΩΝΣΤΑΝΤΙΝΟΣ ΤΣΙΑΡΑΣ: Για τον Διευθυντή;

ΑΡΙΣΤΕΙΔΗΣ-ΝΙΚΟΛΑΟΣ ΜΠΑΛΤΑΣ: Το «Διευθυντής» είναι ανάλογο, δηλαδή να υπάρχει ο Διευθυντής, όχι όπως τώρα γινόταν με απόφαση Διοικητικού Συμβουλίου, αλλά να γίνει ο Διευθυντής με προκήρυξη και άρα και αυτός να ενταχθεί σε όλη αυτήν τη ρύθμιση μέσω ΑΣΕΠ.

ΚΩΝΣΤΑΝΤΙΝΟΣ ΤΣΙΑΡΑΣ: Αυτό δεν έχει χαρακτήρα επείγοντος;

ΑΡΙΣΤΕΙΔΗΣ-ΝΙΚΟΛΑΟΣ ΜΠΑΛΤΑΣ: Αυτό δεν έχει τόσο χαρακτήρα επείγοντος, αλλά μιας και είναι και τα δυο μαζί συναρτώμενα με τον Εσωτερικό Κανονισμό και προκηρύξεις μέσω ΑΣΕΠ, γι’ αυτό τα βάλαμε μαζί.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Για έναν Γενικό Διευθυντή μιλάμε δηλαδή; Για πόσα άτομα προσωπικό μιλάμε;

ΑΡΙΣΤΕΙΔΗΣ-ΝΙΚΟΛΑΟΣ ΜΠΑΛΤΑΣ: Έναν Γενικό Διευθυντή και περίπου 30 άνθρωποι. Το «Γενικός Διευθυντής» μας δίνει το δικαίωμα η τροπολογία αντί να είναι με απόφαση ΔΣ – όποιον θέλει το ΔΣ να βάζει Γενικό Διευθυντή – να γίνεται προκήρυξη για τη θέση του Γενικού Διευθυντή, τόσο απλό.

ΜΟΥΣΤΑΦΑ ΜΟΥΣΤΑΦΑ (Προεδρεύων της Επιτροπής): Τον λόγο έχει ο κ. Καββαδάς.

ΑΘΑΝΑΣΙΟΣ ΚΑΒΒΑΔΑΣ (Εισηγητής της Νέας Δημοκρατίας): Κύριε Πρόεδρε, αφού υπήρχε εκκρεμότητα με τους εργαζόμενους, έπρεπε να έχει προβλεφθεί πιο νωρίς και ο κ. Υπουργός το γνώριζε αυτό. Έρχεται τελευταία στιγμή. Εγώ το πρωί πήρα να μάθω αν υπάρχουν κάποιες τροπολογίες και με ενημέρωσαν ότι δεν υπάρχει καμία τροπολογία. Τώρα, όμως, μου είπε ο κ. Υπουργός, πριν μπω στην αίθουσα, ότι υπάρχει τροπολογία. Η τροπολογία αυτή είναι εκπρόθεσμη, έρχεται την τελευταία στιγμή και η παράταξή μας θα το μελετήσει και θα τοποθετηθούμε στη Βουλή.

ΜΟΥΣΤΑΦΑ ΜΟΥΣΤΑΦΑ (Προεδρεύων της Επιτροπής): Τον λόγο έχει ο κ. Κουτσούκος.

ΙΩΑΝΝΗΣ ΚΟΥΤΣΟΥΚΟΣ: Κύριε Υπουργέ – στον κ. Μπαλτά απευθύνομαι – η Κυβέρνηση έχει ψηφίσει τη διαδικασία στελέχωσης των Γενικών Γραμματέων και των Γενικών Διευθυντών των Νομικών Προσώπων Δημοσίου και Ιδιωτικού Δικαίου με βάση την λίστα των στελεχών του Δημοσίου, η οποία, από όσο γνωρίζω, έχει ξεκινήσει να καταρτίζεται και υπάρχουν πάρα πολλά ικανά και έμπειρα στελέχη του Δημοσίου, που έχουν καταγραφεί σε αυτή τη λίστα. Αναγνωρίζω την αναγκαιότητα να υπάρχει Γενικός Διευθυντής, αλλά γιατί δεν προσφεύγουμε στη νόμιμη διαδικασία; Αυτό είναι ένα ερώτημα.

Δεύτερον, εφόσον μας είπατε ότι όπου να είναι θα εγκριθεί ο Οργανισμός, καλό είναι να βάλουμε ένα πολύ μικρότερο περιθώριο, ώστε να μην λειτουργήσει αυτό το περιθώριο του ενός έτους ανασταλτικά σε σχέση με την έγκριση του Οργανισμού. Λείπει ο Εισηγητής μας, αλλά εφόσον τέθηκε το θέμα των τροπολογιών, έχω αυτές τις δυο παρατηρήσεις.

ΜΟΥΣΤΑΦΑ ΜΟΥΣΤΑΦΑ (Προεδρεύων της Επιτροπής): Τον λόγο έχει ο κ. Δέδες.

ΓΙΑΝΝΗΣ ΔΕΔΕΣ (Εισηγητής του ΣΥΡΙΖΑ): Κύριε Υπουργέ, κυρίες και κύριοι συνάδελφοι, όσον αφορά στις τροπολογίες, σοφά τις έφερε αυτή την στιγμή, ο προηγούμενος Υπουργός Πολιτισμού, κ. Μπαλτάς, για να προστατέψει αυτούς τους 30 ανθρώπους, που θα ευρίσκοντο χωρίς εργασία για όλο αυτό το χρονικό διάστημα, γιατί δεν έχει ολοκληρωθεί εντός 12μηνου αυτή η διαδικασία πλήρωσης των θέσεων και η δεύτερη τροπολογία έρχεται για να έχουμε καλύτερη και ανοιχτή διαδικασία, ως προς τη θέση του Γενικού Διευθυντή, όπως υπαγορεύουν οι αρχές της διαφάνειας και της αξιοκρατίας.

Ξεκινώ την εισήγησή μου, για το πρώτο σχέδιο νόμου, για την Κύρωση της Τροποποίησης υπ' αριθμ. 2 στη Συμφωνία Διοικητικής Φύσης μεταξύ του Υπουργείου Άμυνας της Γαλλικής Δημοκρατίας και του Υπουργείου Εθνικής Άμυνας της Ελληνικής Δημοκρατίας, περί συνεργασίας στο πλαίσιο Τεχνολογικού Συστήματος Επιδείξεως μη Επανδρωμένου Μαχητικού Αεροσκάφους, UCAV. Το Υπουργείο Άμυνας της Γαλλικής Δημοκρατίας και το Υπουργείο Εθνικής Άμυνας της Ελληνικής Δημοκρατίας, υπέγραψαν την 11/1/2006 και την 16/1/2006, αντίστοιχα, συμφωνία διοικητικής φύσης περί συνεργασίας στο πλαίσιο τεχνολογικού συστήματος Επιδείξεως μη Επανδρωμένου Μαχητικού Αεροσκάφους. Η συμφωνία τέθηκε ως ελληνικός νόμος στις 20/12/2007, έπειτα από Κύρωση από το Κοινοβούλιό μας. Αυτή η Συμφωνία τροποποιήθηκε με την τροποποίηση αρ.1 που υπεγράφη την 21/6/2010 από τον Γάλλο υψηλό συμβαλλόμενο και την 30/11/2010 από τον Έλληνα υψηλό συμβαλλόμενο με έναρξη ισχύος στις 12/4/2011 ως ελληνικός νόμος, έπειτα από Κύρωση από το Κοινοβούλιό μας. Αυτό βέβαια, είναι το ιστορικό της Συμφωνίας.

Σήμερα, έρχεται στην Επιτροπή μας σχέδιο νόμου για κύρωση της τροποποίησης υπ' αριθμ. 2 πάνω στη συμφωνία διοικητικής φύσης μεταξύ του Υπουργείου Άμυνας της Γαλλικής Δημοκρατίας και του Υπουργείου Εθνικής Άμυνας της Ελληνικής Δημοκρατίας περί συνεργασίας στο πλαίσιο τεχνολογικού συστήματος επιδείξεως μη Επανδρωμένου Μαχητικού Αεροσκάφους. Σας αναφέρω ότι το πρόγραμμα αυτό είναι ένα διευρωπαϊκό πρόγραμμα τεχνολογίας αιχμής, που αφορά στη σχεδίαση και κατασκευή ένα προς ένα πρωτοτύπου μη επανδρωμένου αεροπλάνου μάχης.

Με την υλοποίηση του συγκεκριμένου προγράμματος τα συμμετέχοντα κράτη μέλη της Ευρωπαϊκής Ένωσης προσδοκούν ότι θα έχουν αναπτύξει και διευρύνει το αεροναυπηγικό υπόβαθρο της Ευρώπης, έτσι ώστε να μην υστερεί σε παγκόσμιο επίπεδο, έναντι άλλων κέντρων ανάπτυξης προηγμένης τεχνολογίας σε θέματα μη επανδρωμένων αεροσκαφών τύπου Stealth. Αναφέρω δε, ότι πέραν της Γαλλίας και της Ελλάδας στο πρόγραμμα συμμετέχουν η Σουηδία, η Ιταλία, η Ισπανία, η Ελβετία. Η ανάδοχος της κύριας σύμβασης υλοποίησης του προγράμματος είναι η γαλλική εταιρεία Dassault Aviation και από ελληνικής πλευράς, η ΕΑΒ.

Κατά την έναρξη του προγράμματος προέκυψαν δυσκολίες, κυρίως θεμάτων χαμηλού ίχνους και συνακόλουθα, καθυστέρηση στην υλοποίησή του από πλευράς βιομηχανίας. Έτσι λοιπόν, οι συμμετέχουσες αμυντικές βιομηχανίες, πλην ΕΑΒ, επικαλέστηκαν αυξημένα έξοδα και ζημίες, ώστε να αιτηθούν επιπλέον χρηματοδότηση. Επειδή όλα τα υπόλοιπα μέλη χρηματοδότησαν με επιπλέον κονδύλια το πρόγραμμα αυτό, για να καλύψουν μέρος των ζημιών που επικαλέστηκαν οι αντίστοιχες βιομηχανίες, πλην της ΕΑΒ, ζητήθηκε η αναπροσαρμογή της συμμετοχής και της Ελλάδος στο πρόγραμμα.

Η τροποποίηση της υπ’ αριθμόν 2 Συμφωνίας εμπεριέχει αυξημένες επιδοτήσεις για το πρόγραμμα, το οποίο κάθε κράτος μέλος που συμμετέχει θα καταβάλει με βάση την καταβολή του ποσού συνολικού κόστους και δη η μεταβολή αυτή της συνολικής συνεισφοράς Γαλλίας και η τροποποίηση των σχετικών συνεισφορών σε ποσοστά, αφενός, του Γάλλου υψηλού συμβαλλομένου και του Έλληνα υψηλού συμβαλλομένου. Επίσης, εμπεριέχει και ενημέρωση του καταλόγου παραδοτέων εκθέσεων προγράμματος, τροποποίηση του αριθμού των δυνητικών δόσεων παραγωγής και της διάρκειάς τους σε μήνες, αλλά και οικονομικής συμμετοχής ανά δυνητική δόση.

Ο καθορισμός της οικονομικής συνεισφοράς, αναφέρεται στο σχέδιο και για τα δύο μέρη, Γαλλία ή Ελλάδα, σε ποσοστό επί του συνολικού ποσού όλων των οικονομικών συνεισφορών των μερών του προγράμματος. Επίσης, στην τροποποίηση αριθμός 2, αναφέρονται λεπτομερώς οι παραδοτέες εκθέσεις στο πρόγραμμα με τις ημερομηνίες χορήγησης σε εργάσιμους μήνες. Τέλος, θέλω να επισημάνω ότι στη βάση της επισυναπτόμενης Έκθεσης του Γενικού Λογιστηρίου του Κράτους με αριθμό 175/10-4-2016 και ημερομηνία 19/4/2016, δεν προκαλείται πρόσθετη επιβάρυνση του Κρατικού Προϋπολογισμού με τις προτεινόμενες διατάξεις, για τον επανακαθορισμό του ποσοστού συνεισφοράς της χώρας μας στο πρόγραμμα, δεδομένου ότι το συνολικό ποσό της οικονομικής συνεισφοράς της Ελλάδας, διατηρείται σταθερό στα 20 εκατομμύρια ευρώ, μη περιλαμβανομένου ΦΠΑ. Αυτές οι οικονομικές δε υποχρεώσεις της χώρας μας στο πρόγραμμα έχουν ολοκληρωθεί από το 2013.

Αγαπητοί κυρίες και κύριοι συνάδελφοι, σύμφωνα με τα προαναφερθέντα καλώ να υπερψηφίσετε την Κύρωση της παρούσας τροποποίησης Συμφωνίας.

Στη συνέχεια, κύριοι συνάδελφοι, περνάμε στην Κύρωση του Μνημονίου Συναντίληψης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας, που αφορά στη συνεργασία εντός του Πολυεθνικού Συντονιστικού Κέντρου Στρατηγικών Θαλασσίων Μεταφορών της Αθήνας (ΠΟΣΚΕΣΘΑΜ - AMSCC) και της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας, σχετικά με την εφαρμογή του Μνημονίου Συναντίληψης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας, που αφορά στη συνεργασία εντός του Πολυεθνικού Συντονιστικού Κέντρου Στρατηγικών Θαλασσίων Μεταφορών της Αθήνας (ΠΟΣΚΕΣΘΑΜ - AMSCC).

Με το προτεινόμενο σχέδιο νόμου, προωθείται η Κύρωση συνεργασίας Υπουργείου Εθνικής Άμυνας κλπ,. Η παρούσα Διακρατική Συμφωνία στον τομέα των Στρατηγικών Μεταφορών προωθεί τα συμφέροντα της Ελληνικής Εμπορικής Ναυτιλίας στο πλαίσιο των στρατηγικών μεταφορών, που υποβάλλονται από κράτη μέλη του AMSCC και διεξάγονται υπό την αιγίδα του ΝΑΤΟ, της Ευρωπαϊκής Ένωσης ή και άλλων πολυεθνικών φορέων, για την παροχή ανθρωπιστικής βοήθειας, χειρισμού χρήσεων και άλλων εκτάκτων αναγκών.

Το υπό κύρωση Μνημόνιο Συναντίληψης περιλαμβάνει 11 άρθρα. Ειδικότερα τα άρθρα 1 και 2 περιλαμβάνουν τον σκοπό, καθώς και τον στόχο του Μνημονίου Συναντίληψης για το καθορισμό και την οριοθέτηση των παρεχόμενων από την AMSCC υπηρεσιών, προκειμένου να ενισχυθεί η Δημοκρατία της Βουλγαρίας στις απαιτήσεις των επιχειρήσεων και των ασκήσεων του ΝΑΤΟ της Ευρωπαϊκής Ένωσης ή άλλων πολυεθνικών φορέων, αντίστοιχα.

Τα άρθρα 3 και 4 αναφέρονται στις γενικές αρχές, στις ισχύουσες συμφωνίες και τους νόμους, που θα διέπουν το πλαίσιο Μνημονίου Συναντίληψης, καθώς και τις αρμοδιότητες και υποχρεώσεις του AMSCC εντός του ιδίου πλαισίου, αντίστοιχα, ενώ προσδιορίζονται και υποχρεώσεις υποστήριξης της Ελληνικής Δημοκρατίας ως φιλοξενούντος έθνους σε πόρους, κεφάλαια, υπηρεσίες και εγκαταστάσεις, για την λειτουργία του συγκεκριμένου, καθ’ όσον αυτό εδρεύει στην Αθήνα.

Τα άρθρα 5 και 6 καθορίζουν την εκπροσώπηση του βουλγαρικού συμβαλλόμενου μέρους και ρυθμίζουν τις οικονομικές και λειτουργικές δαπάνες, που χρηματοδοτεί η Ελληνική Δημοκρατία. Τα άρθρα 7 και 8 ρυθμίζουν θέματα ασφάλειας των πληροφοριών και επίσκεψης των εκπροσώπων του βουλγαρικού συμβαλλόμενου μέρους στο AMSCC, ενώ παράλληλα, οριοθετούνται και οι νομικές ευθύνες, που πιθανόν να προκύψουν από την εφαρμογή των συμβάσεων, στο πλαίσιο του μνημονίου συναντίληψης. Στα άρθρα 9 και 10 καθορίζεται η διαβούλευση, ο σύνδεσμος επίλυσης ενδεχόμενων διαφορών, καθώς και η όλη τροποποίηση του μνημονίου συναντίληψης στη βάση της αμοιβαίας συναίνεσης των συμβαλλομένων. Τέλος, με το άρθρο 11 προσδιορίζεται η έναρξη ισχύος, η διάρκεια και η διαδικασία τερματισμού της διακρατικής συμφωνίας. Επιπρόσθετα, η υπό Κύρωση τεχνική διευθέτηση περιλαμβάνει 8 τμήματα και 8 παραρτήματα.

Θέλω να συμπληρώσω ότι σύμφωνα με την έκθεση του Γενικού Λογιστηρίου του Κράτους, η δαπάνη φιλοξενίας του προσωπικού του βουλγαρικού συμβαλλόμενου μέρους υπολογίζεται στο ποσό των 2.000 ευρώ, ετησίως. Παράλληλα, η δαπάνη για τις ανάγκες φιλοξενίας των μελών της συμβουλευτικής επιτροπής του εν λόγω φόρουμ και των επισκέψεων με σκοπό την ανταλλαγή πληροφοριών, εκτιμάται στο ποσό των 800 ευρώ περίπου. Τέλος, η δαπάνη ύψους 200 ευρώ ανά διενεργούμενο διαγωνισμό, εκτιμάται ως ενδεχόμενο ποσό χρηματοδότησης των διαδικασιών προμηθειών επιχειρησιακών δραστηριοτήτων από τη χώρα μας. Σύμφωνα με τα προαναφερθέντα, κυρίες και κύριοι συνάδελφοι, σας καλώ να υπερψηφίσετε την Κύρωση και αυτής της Συμφωνίας.

Προχωράω στην τρίτη Κύρωση. Αναφέρομαι στην Κύρωση της Τεχνικής Συμφωνίας ανάμεσα στο Υπουργείο Εθνικής Άμυνας της Ελληνικής Δημοκρατίας, το Υπουργείο Άμυνας της Ιταλικής Δημοκρατίας, τον Υπουργό Εθνικής Άμυνας της Δημοκρατίας της Πολωνίας, τον Αρχηγό του Γενικού Επιτελείου της Δημοκρατίας της Τουρκίας (που ενεργεί εκ μέρους της Κυβέρνησης της Δημοκρατίας της Τουρκίας) αφενός, και τον Υπουργό Άμυνας του Βασιλείου του Βελγίου, τον Υπουργό Άμυνας της Γαλλικής Δημοκρατίας, το Ομοσπονδιακό Υπουργείο Άμυνας της Ομοσπονδιακής Δημοκρατίας της Γερμανίας, τον Υπουργό Άμυνας του Μεγάλου Δουκάτου του Λουξεμβούργου, τον Υπουργό Άμυνας του Βασιλείου της Ισπανίας αφετέρου, σχετικά με τη στελέχωση, χρηματοδότηση, διοίκηση και υποστήριξη του Στρατηγείου EUROCORPS (Ευρωπαϊκό Στρατιωτικό Σώμα) Σώμα Ταχείας Ανάπτυξης NATO EUROCORPS (NRDC EC).

Η υπό Κύρωση τεχνική συμφωνία υπεγράφη στο Στρασβούργο στην 8η Οκτωβρίου του 2014 και στις 3 Ιουλίου του 2014 από τους εξουσιοδοτημένους στρατιωτικούς αντιπροσώπους των ανωτέρω αναφερομένων κρατών. Οι ανωτέρω συμβαλλόμενοι έλαβαν υπόψη τους συγκεκριμένα έγγραφα και αποφάσισαν ότι το Στρατηγείο θα έχει τον τίτλο EUROCORPS HQEC. Η υπογραφείσα τεχνική συμφωνία που έρχεται για Κύρωση περιλαμβάνει 12 τμήματα και 3 παραρτήματα. Το τελικό, ουσιαστικά, οικονομικό βάρος για τον Κρατικό Προϋπολογισμό μας και η δαπάνη αυτή εξαρτάται, βέβαια, από πραγματικά γεγονότα και εκτιμάται σύμφωνα με το Γενικό Λογιστήριο του Κράτους στο ποσό των 11.500 ευρώ περίπου, ετησίως. Με βάση τα παραπάνω, κυρίες και κύριοι συνάδελφοι, σας καλώ να υπερψηφίσετε και αυτήν τη Συμφωνία. Ευχαριστώ.

ΜΟΥΣΤΑΦΑ ΜΟΥΣΤΑΦΑ (Προεδρεύων της Επιτροπής): Τον λόγο έχει ο κ. Καββαδάς.

ΑΘΑΝΑΣΙΟΣ ΚΑΒΒΑΔΑΣ (Εισηγητής της Νέας Δημοκρατίας): Κύριε Πρόεδρε, κύριοι Υπουργοί, αξιότιμοι εκπρόσωποι των Ενόπλων Δυνάμεων, κυρίες και κύριοι συνάδελφοι, επιτρέψτε μου, πρώτα απ' όλα, λόγω της σημερινής εορτής των Αγίων Μιχαήλ και Γαβριήλ, να ευχηθώ χρόνια πολλά σε όλους τους εορτάζοντες. Σήμερα, γιορτάζουν τα «Ελληνικά Φτερά» και η Πολεμική μας Αεροπορία. Χρόνια πολλά στα ικανά και άξια στελέχη της Πολεμικής Αεροπορίας, που σε αντίξοες συνθήκες δίνουν επιτυχώς καθημερινά τον αγώνα τους, με υψηλό αίσθημα ευθύνης, για το καλό της πατρίδας.

Σήμερα συζητούμε τις κυρώσεις τριών σημαντικών σχεδίων νόμου που στηρίζουν την προώθηση της στρατιωτικής συνεργασίας της χώρας μας. Πρώτον, με την Γαλλία για την κατασκευή μη Επανδρωμένου Αεροσκάφους, δεύτερον, με τη Βουλγαρία στο Πλαίσιο του Πολυεθνικού Συντονιστικού Κέντρου Στρατηγικών Θαλασσίων Μεταφορών και τρίτον, με φίλιες χώρες στο Πλαίσιο συμμετοχής μας στο Στρατηγείο του Ευρωπαϊκού Στρατιωτικού Σώματος EUROCORPS και το Σώμα Ταχείας Ανάπτυξης NATO EUROCORPS.

Σχετικά με την πρώτη Κύρωση. Το συγκεκριμένο Μνημόνιο Συνεργασίας με την Γαλλία αποσκοπεί στην δεύτερη τροποποίηση της Συμφωνίας Διοικητικής Φύσεως, μεταξύ των Υπουργείων Άμυνας Ελλάδος και Γαλλίας στο Πλαίσιο Τεχνολογικού Συστήματος Επίδειξης μη Επανδρωμένου Μαχητικού Αεροσκάφους, του λεγόμενου UCAV, που υπεγράφη στην Αθήνα και το Παρίσι τον Ιανουάριο του 2006, αντιστοίχως. Βασική επιδίωξη είναι να επιλυθούν προβλήματα, που έχουν προκύψει από την συνεργασία μας με την Γαλλία στο πλαίσιο του ανωτέρου Προγράμματος και επιπλέον προωθεί την περαιτέρω διμερή συνεργασία μας στον τομέα.

Εξαιρετικά ενδιαφέρον βρίσκω τον σκοπό του Προγράμματος που αποτελεί ένα Διευρωπαϊκό Πρόγραμμα Εξέλιξης Τεχνολογίας Αιχμής, που αφορά στην σχεδίαση και κατασκευή σε κλίμακα ένα προς ενός πρότυπου μη επανδρωμένου αεροοχήματος μάχης και την ανάπτυξη - παρουσίαση τεχνολογιών στον τομέα των μη Επανδρωμένων Αεροσκαφών. Για εμάς είναι ξεκάθαρο ότι το συγκεκριμένο πρόγραμμα υπηρετεί τα εθνικά μας συμφέροντα και εντάσσει την χώρα μας στην ομάδα των χωρών, που μπορούν να εξελίξουν και να παράγουν Στρατιωτική Τεχνολογία Αιχμής στον τομέα της Ευρωπαϊκής Αεροναυπηγικής.

Με το συγκεκριμένο Πρόγραμμα ευελπιστούμε ως χώρα να αναπτύξουμε τεχνολογία εφάμιλλη και επιχειρησιακά άκρως ανταγωνιστική με τα παγκόσμια υψηλά πρότυπα που υπάρχουν στον τομέα. Βεβαίως, η αναγκαιότητα να υπάρξει και δεύτερη τροποποίηση της συμφωνίας, προκύπτει από την ίδια την φύση της συνεργασίας σε έναν πρωτοποριακό ερευνητικό τομέα.

Δεν μας βρίσκει αντίθετους η τροποποίηση αυτή, καθώς πιστεύουμε ότι η Συμφωνία είναι χρήσιμη και ότι τα οφέλη από την επιτυχή ολοκλήρωση του Προγράμματος αυτού θα είναι πολλαπλά για τη χώρα μας. Γνωρίζουμε ότι οι πραγματικές δυσκολίες και καθυστερήσεις που προέκυψαν είναι συνήθεις σε τέτοιου είδους Προγράμματα. Οι Αμυντικές Βιομηχανίες, που συντρέχουν στο Πρόγραμμα, επικαλέστηκαν ζημίες και αυξημένα έξοδα. Για τον λόγο αυτό, τα συμμετέχοντα κράτη στο Πρόγραμμα, δηλαδή η Σουηδία, η Ιταλία, η Ισπανία, η Ελβετία και βεβαίως, η Γαλλία, χρηματοδότησαν με επιπλέον κονδύλια το Πρόγραμμα, για να καλύψουν μέρος των ζημιών, που προέκυψαν. Ως εκ τούτου, ζητήθηκε από τη χώρα μας η αναπροσαρμογή του ποσοστού συμμετοχής μας, η οποία ανέρχεται σε 20 εκατομμύρια ευρώ.

Το παρόν σχέδιο νόμου ρυθμίζει την αναπροσαρμογή αυτή και καθορίζει με λεπτομέρεια τον τρόπο υπολογισμού αυτής. Κατά την άποψή μας, η υπερψήφιση της εν λόγω τροποποίησης είναι σημαντική, διότι το Πρόγραμμα υπηρετεί τα εθνικά μας συμφέροντα και πρέπει να προχωρήσει. Η Νέα Δημοκρατία υπερψηφίζει το συγκεκριμένο σχέδιο νόμου.

Δεύτερον, σχετικά με την κύρωση του Μνημονίου Συναντίληψης μεταξύ του Υπουργείου Άμυνας της χώρας μας και του Υπουργείου Άμυνας της Βουλγαρίας, που αφορά τη συνεργασία εντός του Πολυεθνικού Συντονιστικού Κέντρου Στρατηγικών Θαλασσίων Μεταφορών- το λεγόμενο ΠΟΣΚΕΣΘΑΜ- και της σχετικής Τεχνικής Διευθέτησης μεταξύ των Υπουργείων Άμυνας Ελλάδος και Βουλγαρίας, που καθορίζει ζητήματα συνεργασίας εντός του ΠΟΣΚΕΣΘΑΜ, τονίζω ότι η Νέα Δημοκρατία συναινεί στην ψήφιση του σχεδίου νόμου. Με την κύρωση του συγκεκριμένου Μνημονίου Συνεργασίας και την σχετική Τεχνική Διευθέτηση, προχωράει μια σημαντική δημοκρατική συμφωνία με τη Βουλγαρία, για συνεργασία στον τομέα των στρατηγικών μεταφορών, η οποία και υπεγράφη στο ΓΕΕΘΑ, στις 19 Σεπτεμβρίου του 2012.

Όπως γνωρίζουμε, το ΠΟΣΚΕΣΘΑΜ αποτελεί ανεξάρτητη μονάδα, η οποία υπάγεται διοικητικά στον τρίτο κλάδο του ΓΕΕΘΑ και ιδρύθηκε με σκοπό να συμβάλει στην κάλυψη της ελλείψεως μέσων, που υφίσταται, τόσο στο ΝΑΤΟ όσο και στην Ευρωπαϊκή Ένωση, στον τομέα των Στρατηγικών των Θαλάσσιων Μεταφορών.

Το παρόν σχέδιο νόμου αναδεικνύει τον πολυεθνικό χαρακτήρα και τις δυνατότητες του ΠΟΣΚΕΣΘΑΜ και κυρίως, το σημαντικό ρόλο της χώρας μας στην περιφερειακή στρατιωτική συνεργασία. Εξυπηρετεί τη βασική αποστολή της συγκεκριμένης μονάδας του ΓΕΕΘΑ που είναι να μεταβιβάζει το αίτημα του χρήστη, για ναύλωση πλοίων στη Διεύθυνση Θαλάσσιων Κρατικών Μεταφορών του Υπουργείου Ναυτιλίας, προκειμένου αυτή να διενεργεί διαγωνισμό, σύμφωνα με το υφιστάμενο νομικό πλαίσιο λειτουργίας της. Να παρέχει, μετά από αίτημα του χρήστη, παρακολούθηση και έλεγχο δρομολογίου των ναυλωμένων πλοίων. Σημειώνω ότι το ΠΟΣΚΕΣΘΑΜ, στα πλαίσια των δυνατοτήτων του, μπορεί να παρέχει, πρώτον, υποστήριξη σε θέματα σχεδίασης, όταν αιτηθεί από χώρα ή οργανισμό.

Δεύτερον, υποστήριξη σε επιχειρήσεις του ΝΑΤΟ και της Ευρωπαϊκής Ένωσης, ειδικότερα σε δυνάμεις ταχείας αντίδρασης της Ευρωπαϊκής Ένωσης και του ΝΑΤΟ, σε επιχειρήσεις διαχείρισης κρίσεων της Ευρωπαϊκής Ένωσης και του ΝΑΤΟ, σε ασκήσεις ΝΑΤΟ και Ευρωπαϊκής Ένωσης, κατά τη διάρκεια της περιόδου ειρήνης και επιχειρήσεις παροχής ανθρωπιστικής βοήθειας, υπό την αιγίδα των Ηνωμένων Εθνών. Για να αναλάβει το κέντρο κάποια αποστολή απαιτείται να έχει υπογραφεί συμφωνία μεταξύ αυτού και των κρατών μελών οργανισμών, που αιτούνται παροχή υποστήριξης.

Στο πλαίσιο αυτό, εντάσσεται και η παρούσα συμφωνία με τη Βουλγαρία. Από τις παρούσες διατάξεις, το Μνημόνιο Συνεργασίας και της ελληνικής διευθέτησης καθορίζεται το πλαίσιο συνεργασίας, για τη γειτονική μας χώρα στον τομέα των δραστηριοτήτων, μετακινήσεων και μεταφορών. Με το μνημόνιο αυτό, η χώρα μας θα στηρίξει τη Βουλγαρία στην κάλυψη των ελλείψεών της σε στρατηγικές μεταφορές, με προτεραιότητα αυτές που επιχειρούνται για τις ανάγκες του ΝΑΤΟ ή της Ευρωπαϊκής Ένωσης ή άλλων πολιτικών φορέων. Η υποστήριξη αυτή μπορεί να περιλαμβάνει συμβατικές υπηρεσίες, συντονισμών των μέσων μεταφοράς και συνεργασία σε δραστηριότητες μετακινήσεων και μεταφορών. Σημαντική βεβαίωση είναι και η πρόνοια του μνημονίου συνεργασίας ότι η στήριξη αυτή δεν είναι δεσμευτική και ότι οι υπηρεσίες αυτές μπορούν να μην προσφερθούν, εάν συντρέχουν λόγοι εθνικής ασφάλειας.

Επίσης, είναι εθνικά επωφελές ότι Βούλγαροι αξιωματικοί θα μπορούν να εκπαιδευτούν από Έλληνες αξιωματικούς. Κατά την προσωπική μου άποψη, η μεταφορά τεχνογνωσίας αναβαθμίζει το ρόλο των Ενόπλων Δυνάμεων και είναι αμοιβαία επωφελής. Ακόμη, προκειμένου η συνεργασία να είναι λειτουργική και αποτελεσματική και για τις δύο πλευρές, ρυθμίζονται αναλυτικά τεχνικά ζητήματα εφαρμογής της Συμφωνίας. Στα σημεία αυτά δεν έχουμε καμία ένσταση. Βεβαίως, οι κυρούμενες διατάξεις ρυθμίζουν όλες τις λεπτομέρειες συνεργασίας, που ενδέχεται να προκύψουν κατά την εφαρμογή της Συμφωνίας.

Πάνω από όλα, το συγκεκριμένο σχέδιο νόμου έχει και μια ακόμη πιο σημαντική διάσταση. Κατά την άποψή μας, η δημιουργία και διατήρηση ενός κλίματος σταθερότητας και σχέσεων καλής γειτονίας στα Βαλκάνια είναι εξαιρετικά σημαντική για τη χώρα μας. Αυτό πρέπει να είναι κεντρική επιδίωξη της αμυντικής και εξωτερικής μας πολιτικής. Ειδικά σήμερα, η ενίσχυση της στρατιωτικής συνεργασίας με φίλιες χώρες είναι εξαιρετικά κρίσιμη, καθώς οι αναταραχές στην ευρύτερη περιοχή μας είναι πολλές και χρήζουν της προσεκτική μας, αλλά πάντα ψύχραιμη παρακολούθηση.

Τρίτον, αναφορικά με την κύρωση της εθνικής συμφωνίας σχετικά με την επάνδρωση, χρηματοδότηση, διοίκηση και υποστήριξη του στρατηγείου του Ευρωπαϊκού Στρατιωτικού Σώματος και του Σώματος Ταχείας Ανάπτυξης του ΝΑΤΟ, η Νέα Δημοκρατία τάσσεται υπέρ της ψήφισης του σχεδίου νόμου. Πρόκειται, βεβαίως, για μια συμφωνία που υπεγράφη επί δικής μας διακυβέρνησης και κρίνεται επωφελής για τη χώρα. Με την εφαρμογή αυτή, η χώρα μας παραμένει στο σκληρό πυρήνα της Ευρωπαϊκής Άμυνας, συμμετέχοντας σταθερά στο θεσμό των τακτικών σχηματισμών μάχης της Ευρωπαϊκής Ένωσης και παίζοντας ουσιαστικό ρόλο στους μηχανισμούς ταχείας αντίδρασης της Ευρωπαϊκής Ένωσης.

Η επικύρωση τεχνική συμφωνία ρυθμίζει με σαφήνεια τον τρόπο και τους όρους συνεργασίας των συμβαλλομένων μερών με το Στρατηγείο EUROCORPS και θεσπίζει συγκεκριμένες διαδικασίες, για την επάνδρωση και χρηματοδότηση, διοίκηση και υποστήριξη του Στρατηγείου στις συμμετέχουσες χώρες, ενώ διαμοιράζει και το κόστος ανάμεσα στους συμβαλλομένους. Κατά την άποψή μας, είναι ξεκάθαρο ότι αυτή η συμφωνία υπηρετεί τα εθνικά μας συμφέροντα και ενισχύει την στρατηγική μας συνεργασία με τις συμμαχικές μας δυνάμεις.

Κυρίες και κύριοι συνάδελφοι, από τα παραπάνω γίνεται σαφές ότι τα σχέδια νόμου που έχουν τεθεί σήμερα προς συζήτηση, φέρουν την στήριξη του Κόμματός μας και θεωρούμε, ότι και τα τρία υπηρετούν τα εθνικά μας συμφέροντα. Υπερψηφίζουμε, λοιπόν, και τα τρία σχέδια νόμου.

Επανερχόμενος και κλείνοντας με τις τροπολογίες, θέλω να αναφέρω το εξής: Είναι αδιανόητο για πολλοστή επαναλαμβανόμενη φορά, η Κυβέρνηση να φέρνει τροπολογίες της τελευταίας στιγμής, με τον «μανδύα» της φροντίδας και της ανθρωπιστικής προσέγγισης για ζητήματα εργαζομένων. Ποτέ δεν νομοθετεί έγκαιρα. Επιπλέον, η τροπολογία που αφορά στη διαδικασία της πρόσληψης του Γενικού Διευθυντή, σε καμία περίπτωση, δεν έχει χαρακτήρα επείγοντος, για να δικαιολογηθεί η εκπρόθεσμη τροπολογία της τελευταίας στιγμής. Γι' αυτό λοιπόν, η Νέα Δημοκρατία είναι δύσκολο να συναινέσει σε τέτοιες πρακτικές. Σε κάθε περίπτωση, θα τοποθετηθούμε στην Ολομέλεια. Σας ευχαριστώ πολύ, κύριε Πρόεδρε.

ΜΟΥΣΤΑΦΑ ΜΟΥΣΤΑΦΑ (Προεδρεύων της Επιτροπής): Σας ευχαριστούμε πολύ, κύριε Καββαδά. Τον λόγο έχει ο κ. Κούζηλος, όπου θα κάνει την εισήγηση για την πρώτη Κύρωση και για τις δύο υπόλοιπες Κυρώσεις, θα τοποθετηθεί ο κ. Παππάς.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου – Χρυσή Αυγή): Σας ευχαριστώ πολύ, κύριε Πρόεδρε. Σε ό,τι αφορά στην τροποποίηση με την Γαλλική Δημοκρατία, για το μη Επανδρωμένο Μαχητικό Αεροσκάφος, δηλώνουμε «παρών». Φυσικά θεωρείται ορόσημο η συγκεκριμένη Συμφωνία από εμάς, μόνον και μόνον, ότι δίνεται τεχνογνωσία στην ΕΑΒ και ότι το 10% έχει φτιαχτεί από την ΕΑΒ σε ένα πρωτότυπο μη επανδρωμένο αεροσκάφος, είναι πρωτοποριακό για τα ελληνικά δεδομένα στην ουσία και από τη στιγμή που έχουμε σχεδίαση και κατασκευή από Έλληνες, είναι πολύ μεγάλο θέμα. Το πρόβλημα όλο είναι ότι γενικά η όλη φιλοσοφία με την Αμυντική Βιομηχανία, πώς αυτή θα συνεχιστεί και τι προτίθεται να κάνει η Κυβέρνηση, γιατί όσο βλέπουμε ότι υπάρχει Μνημόνιο, υπάρχουν και δυσκολίες και δυσλειτουργίες στην Αμυντική Βιομηχανία. Σε εμάς, εκεί υπάρχει το πρόβλημα.

Όπως, θα δούμε, ότι μπορεί να υποστηρίξει διάφορα προγράμματα η ΕΑΒ, με πολύ μεγάλους αεροδιαστημικούς οίκους και τα λοιπά και τα λοιπά, που υπάρχουν Συμφωνίες, πολύ μεγάλα συμβόλαια, αλλά στην ουσία αυτό το οποίο αφήνεται να φαίνεται για την ΕΑΒ είναι ότι δεν έχει προσωπικό. Εκεί είναι όλο το πρόβλημά μας. Επίσης, θα θέλαμε να σας ζητήσουμε και προ ημερησίας για την Αμυντική Βιομηχανία πριν τον Προϋπολογισμό. Σας ευχαριστώ πολύ, κύριε Πρόεδρε.

ΜΟΥΣΤΑΦΑ ΜΟΥΣΤΑΦΑ (Προεδρεύων της Επιτροπής): Ευχαριστούμε πολύ τον κ. Κούζηλο. Τον λόγο έχει ο κ. Παππάς.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου – Χρυσή Αυγή): Σας ευχαριστώ πολύ, κύριε Πρόεδρε, εγώ θα τοποθετηθώ για τις δύο επόμενες Κυρώσεις.

Το θέμα, καταρχήν, είναι τυπικό, διότι όπως είπε και ο Εισηγητής της Ν.Δ., αυτές οι Κυρώσεις έχουν υπογραφεί από την προηγούμενη Κυβέρνηση και κατ' ουσίαν «η Κυβέρνηση της Αριστεράς», συνεχίζει την «πολιτική Σαμαρά» και επάνω σε αυτό το ζήτημα, πέραν όλων των άλλων.

Στην ουσία, έχουμε να κάνουμε με ένα Πολυεθνικό Συντονιστικό Κέντρο Στρατηγικών Θαλασσίων Μεταφορών της Αθήνας και την συνεργασία του με το Υπουργείο Αμύνης της Βουλγαρίας. Αυτό το Πολυεθνικό Κέντρο ιδρύθηκε το 2004 και συμβάλλει στην κάλυψη του ελλείμματος που υφίσταται, τόσο στο ΝΑΤΟ όσο και στην Ευρωπαϊκή Ένωση, στον τομέα Θαλάσσιων Μεταφορών. Οι παραπάνω υπηρεσίες καλύπτουν απαιτήσεις που προκύπτουν από τις διεθνείς υποχρεώσεις της χώρας μας με το ΝΑΤΟ, την Ευρωπαϊκή Ένωση, τον Ο.Η.Ε., Διεθνείς Οργανισμούς, καθώς και τις χώρες που θα συμμετέχουν στο Κέντρο.

Σε ό,τι αφορά στη Βουλγαρία, έχω να προσθέσω ότι ήδη έχει εκπληρωθεί από προηγούμενες Κυβερνήσεις «ο στρατηγικός πόθος» της Βουλγαρίας - από τις προηγούμενες Κυβερνήσεις, εννοώ, με την είσοδο της Βουλγαρίας στο ΝΑΤΟ – για έξοδο σε θερμές θάλασσες. Σε ό,τι αφορά στην εν λόγω Κύρωση, θέλω να πω ότι κατ' ουσίαν είναι ένας τυπικός μηχανισμός βοήθειας του ΝΑΤΟ και στην πράξη δεν έχει καταστεί σαφές, ποια είναι τα οφέλη που αποκομίζει η πατρίδα μας από όλη αυτή τη διαδικασία. Δηλαδή, τις ωφελείται;

Μάλλον, η Βουλγαρία ωφελείται, η οποία, πλέον, αποτελεί «το αγαπημένο παιδί» του ΝΑΤΟ και η οποία αναβαθμίζεται από το ΝΑΤΟ και από τις Ηνωμένες Πολιτείες, σε μέγιστη αεροπορική δύναμη αμερικανικών συμφερόντων στην περιοχή. Εμείς, οι Έλληνες εθνικιστές, έχουμε μία διαφορετική αντίληψη για τις συμμαχίες και κατά συνέπεια και για τους διαφόρους μηχανισμούς υποστήριξής τους, αναφέροντας πως οι μόνες συμμαχίες είναι αυτές, που στην πράξη είναι επωφελής για το έθνος μας και είμαστε αντίθετοι στην παρούσα Κύρωση και θα ψηφίσουμε και εδώ, αλλά και στην Ολομέλεια, «όχι».

Πάμε στην 3η Κύρωση, η οποία αφορά την υποχρέωσή μας να πορευθούμε μαζί με το ΝΑΤΟ στη δημιουργία ενός Μηχανισμού Ταχείας Επέμβασης. Το ζητούμενο, κύριε Υπουργέ και κυρίες και κύριοι, είναι αυτό, το οποίο θα πρέπει να τονιστεί και να προβληματίσει όλους μας, δηλαδή ο επαναπροσδιορισμός, συνολικά πλέον, της σχέσης της Ελλάδος με το ΝΑΤΟ. Τα δεδομένα έχουν αλλάξει από τη δεκαετία του 1950, η γεωστρατηγική πραγματικότητα διαφέρει κατά πολύ και θα πρέπει επιτέλους να σταθμιστούν τα εθνικά μας συμφέροντα, με τα οποία χρόνια τώρα έρχεται σε αντίθεση το ΝΑΤΟ. Στην προκειμένη περίπτωση, έχουμε την υποστήριξη του στρατηγείου του Ευρωπαϊκού Στρατιωτικού Σώματος, του Σώματος, δηλαδή, ταχείας ανάπτυξης, για το οποίο θα αναρωτηθούμε, πώς θα είναι σε όφελος αυτός ο μηχανισμός της πατρίδας μας, όταν η πατρίδα μας δέχεται κύματα λαθρομεταναστών και όταν έχουμε απειλές σε όλα τα επίπεδα. Δηλαδή, με δύο κουβέντες, πώς αυτό το Στρατηγείο Ταχείας Ανάπτυξης θα λειτουργήσει προς όφελός μας;

Φοβάμαι ότι αυτό το Σώμα Ταχείας Ανάπτυξης προσφέρει όφελος, όχι στην Ελλάδα, αλλά μπορεί να έρθει η στιγμή που αυτός ο Μηχανισμός Ταχείας Ανάπτυξης και Επέμβασης θα στραφεί εναντίον των Ελλήνων, προασπιζόμενο τα συμφέροντα του ΝΑΤΟ στην περιοχή και επειδή στις διάφορες διεθνείς αποστολές του ΝΑΤΟ, δυστυχώς συμμετέχουν και Έλληνες, στρατεύσιμοι αξιωματικοί και υπαξιωματικοί.

Μην τολμήσετε – και αυτό που θα σας πω είναι πολύ σοβαρό, κύριε Υπουργέ – μην τολμήσετε κι εσείς - ως εκπρόσωπος της Κυβέρνησης, ως Υπουργός Εθνικής Άμυνας – αλλά και όλοι εσείς και η Ν.Δ. και οι υπόλοιποι που θα ψηφίσουν και θα κυρώσουν αυτό το σχέδιο νόμου, αυτή τη Συμφωνία του Στρατού Ταχείας Εκπαίδευσης, να τολμήσετε με την πράξη αυτή να στρέψετε όπλα Ελλήνων εναντίον Ελλήνων. Πώς θα γίνει αυτό; Σας είπα ότι συμμετέχει ο Ελληνικός Στρατός στο ΝΑΤΟ και ότι αυτός ο Μηχανισμός, εν δυνάμει, μπορεί να στραφεί και εναντίον του ελληνικού λαού.

Κύριε Πρόεδρε, γενικότερα - και να κλείσουμε σιγά σιγά- αφού ευχηθώ και εγώ χρόνια πολλά στην Πολεμική μας Αεροπορία για την εορτή των Αρχαγγέλων Μιχαήλ και Γαβριήλ και να εκφράσω ένα μεγάλο «εύγε» και ένα μεγάλο «ευχαριστώ» στους ιπτάμενους και στα στελέχη της Πολεμικής μας Αεροπορίας, έχω να προσθέσω κάποια πράγματα πάνω στις τρεις Κυρώσεις και ας μου επιτραπεί, κύριε Πρόεδρε – πολιτικά μιλώντας, βέβαια – να εξωτερικεύσω τα αισθήματά μου και να σας πω, πώς νιώθω αυτή τη στιγμή. Νιώθω ιδιαίτερη θυμηδία. Νιώθω αυτό το συναίσθημα βλέποντας, 9 μέρες πριν από την συμβολική επέτειο της Αριστεράς και εννοώ την επέτειο του Πολυτεχνείου, η Κυβερνώσα Αριστερά να υπερασπίζεται μέσα στο Κοινοβούλιο τα «γεράκια του ΝΑΤΟ». Το «Αμερικανοί φονιάδες των λαών», μεταφράζεται πλέον για την Κυβέρνηση, «Αμερικανοί φίλοι μας, εδώ είμαστε και προσφέρουμε τα πάντα και την δουλοπρεπή φιλοξενία μας στον Αφροαμερικανό Ηγέτη- Πρόεδρο Ομπάμα, που θα έρθει σε λίγες μέρες».

Ομιλούμε πολύ εύκολα, δηλαδή, εσείς ομιλείτε πολύ εύκολα και χωρίς ίχνος ντροπής, για τα συμφέροντα του ΝΑΤΟ στην περιοχή, διαγράφοντας τα συμφέροντα των Ελλήνων, τα οποία υποτίθεται, θα έπρεπε ως ελληνική Κυβέρνηση, να προασπισθείτε, δίνοντας μάλιστα και όρκο στην τιμή σας οι περισσότεροι που ορκιστήκατε πολιτικά και ελάχιστοι στο Ιερό Ευαγγέλιο.

Για μας λοιπόν είστε επίορκοι – πολιτικά, μιλώ, κύριε Πρόεδρε – και θέλω να πω ότι οι τοποθετήσεις και σε αυτή την Επιτροπή, αλλά και οι τοποθετήσεις της Κυβέρνησης, στην Ολομέλεια, αναδεικνύουν ξεκάθαρα στα μάτια του ελληνικού λαού ότι και με την Αριστερά η χώρα παραμένει υποτελής, χωρίς ίχνος εθνικής ανεξαρτησίας, προασπιζόμενη διά της Κυβερνήσεως, το ανθελληνικό ΝΑΤΟ και την ανθελληνική Ευρωπαϊκή Ένωση των τοκογλύφων. Αποδεικνύοντας ότι Αριστερά και Δεξιά είναι οι δύο όψεις του αυτού νομίσματος και ότι αποτελούν και οι δύο την πολιτική μέγγενη, που καταδυναστεύει τα συμφέροντα του ελληνικού λαού.

Αυτή η Κυβέρνηση, υποτίθεται, της Αριστεράς στην ούγια της γράφει «Made in USA». Πάγια θέση της Χρυσής Αυγής αποτελεί η ανεξάρτητη και πραγματικά ελληνική και εθνωφελής εξωτερική πολιτική σε ό,τι αφορά στις διεθνείς μας σχέσεις και τις συμμαχίες μας. Οι τοποθετήσεις της Δεξιάς περί αντιπυραυλικής ασπίδας του ΝΑΤΟ με στόχο τη Ρωσική Ομοσπονδία, η θέσπιση του εμπάργκο και η παράτασή του έναντι της Ρωσικής Ομοσπονδίας και η υποβάθμιση των Ελληνορωσικών σχέσεων, παρόλα τα ουσιαστικά ανωφελή έτη ελληνορωσικής φιλίας κ.λπ., αναδεικνύουν τα προαναφερόμενά μου περί ταύτισης Αριστεράς και Δεξιάς, οι οποίες είναι το ίδιο ξενοκρατούμενες και υποτελείς στο δυτικό κόσμο.

Το ξεχασμένο σύνθημα «ΕΟΚ και ΝΑΤΟ το ίδιο Συνδικάτο» παραμένει επίκαιρο και εκφράζει την πλειοψηφία του ελληνικού λαού, ο οποίος - να σημειωθεί - ουδέποτε ρωτήθηκε, τόσο για την εισδοχή στο ΝΑΤΟ όσο και για την ένταξη στην τότε ΕΟΚ, νυν Ευρωπαϊκή Ένωση. Για την ένταξη της Ελλάδας στην Ευρωπαϊκή Ένωση, ο ίδιος ο Αντιπρόεδρος της Ν.Δ. ανερυθρίαστα και εντελώς «δημοκρατικά» έχει δηλώσει ότι καλώς δεν ρωτήθηκε ο λαός τότε και μας έβαλε ο Καραμανλής στην ΕΟΚ, γιατί ο λαός ήταν αντίθετος και το κλίμα αρνητικό. Τόση Δημοκρατία κουράζει και βλάπτει.

Είναι, λοιπόν, να γελάει κανείς με εσάς τους Δεξιούς και Αριστερούς, που με τον εναγκαλισμό σας στην αιματοβαμμένη συμμαχία του ΝΑΤΟ, που φέρει τεράστιο μερίδιο ευθύνης για το ενσκήψαν πρόβλημα, το λεγόμενο «προσφυγικό», καθώς και για τη στήριξη του πραγματικού εχθρού των Ελλήνων και του Ελληνικού Έθνους, τη γειτονική μας Τουρκία, η οποία, δυστυχώς, θεωρείται σύμμαχος, εφόσον και αυτή ανήκει στο ΝΑΤΟ και στη διαμορφωθείσα κατάσταση κάτω από τις συνεχείς πολεμικές πιέσεις δια των παραβιάσεων, των εμπλοκών, των δηλώσεων του Ερντογάν, των δραστηριοτήτων της ΜΙΤ στη Θράκη μας δια του Προξενείου, καταλήγουμε στο συμπέρασμα, κύριε Υπουργέ, ότι ένας εκ των δύο θα πρέπει να συνεχίσει να είναι μέλος του ΝΑΤΟ.

Τελειώνοντας, λέω ότι πολιτικός στόχος και ιδεολογικό όραμα της Χρυσής Αυγής είναι η πραγμάτωση των σκοπών της μόνης εθνικιστικής επανάστασης στην παγκόσμια ιστορία, στην οποία οι αγωνιστές πάλεψαν για εθνική ανεξαρτησία και κοινωνική δικαιοσύνη και οι δύο σκοποί των επαναστατών δεν έχουν ολοκληρωθεί.

Για αυτούς, λοιπόν, τους σκοπούς πολιτικά αγωνιζόμαστε οι Έλληνες εθνικιστές της Χρυσής Αυγής μέσα και έξω από τη Βουλή, σε Επιτροπές, σε Ολομέλειες και αυτοί οι εθνικιστές αποτελούν την πραγματική εθνική αντίσταση των Ελλήνων. Εν τέλει, σε ό,τι αφορά στο ΝΑΤΟ καθ΄ αυτό, κύριε Υπουργέ, η Ελλάδα θα μπορούσε να καταστεί γέφυρα ειρήνης στο νέο ψυχρό πόλεμο που έχει αρχίσει και να μην στέκεται μονομερώς στη μια συμμαχία.

Βέβαια, αυτά ίσως αποτελούν ψιλά γράμματα για την Κυβέρνηση ΣΥΡΙΖΑ – ΑΝ.ΕΛ., η οποία επαναλαμβάνω, ότι είναι μια Κυβέρνηση made in USA και συνεχίζετε εσείς να ακολουθείτε πιστά την πολιτική της Δεξιάς, εννοώντας όχι τη Δεξιά του τώρα, αλλά την πολιτική της Δεξιάς της δεκαετίας του ΄50, όταν η Φρειδερίκη έγραφε στο Στρατηγό Μάρσαλ «Στρατηγέ μου, ξεκινήστε τον Γ΄ Παγκόσμιο Πόλεμο από την Ελλάδα».

Το γενικό ερώτημα και ο προβληματισμός που θα πρέπει να τεθεί είναι, ποια μορφή θα έχει πλέον η σχέση της πατρίδας μας συνολικά με το ΝΑΤΟ, γιατί αυτό τελικά είναι το ζητούμενο και όχι οι Κυρώσεις, σε μια συμμαχία που στην πράξη φαίνεται ότι δεν ανταποκρίνεται στα εθνικά μας συμφέροντα, αφού δεν εμπόδισε ποτέ τους Τούρκους, που υποτίθεται ότι είναι σύμμαχοι εντός του ΝΑΤΟ, να αμφισβητούν τα κυριαρχικά μας δικαιώματα και δεν τους εμπόδισε να εισβάλουν στην Κύπρο το 1974.

ΜΟΥΣΤΑΦΑ ΜΟΥΣΤΑΦΑ (Προεδρεύων της Επιτροπής): Τον λόγο έχει ο κ. Υπουργός.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Κύριε Πρόεδρε, επιτρέψτε μου να θέσω ένα ερώτημα.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου – Χρυσή Αυγή): Θα με λογοκρίνετε τελικά στο τι θα πω; Εξέφρασα τις αντιλήψεις μας πάνω στις Κυρώσεις και στη σχέση της Ελλάδος με το ΝΑΤΟ. Εάν αυτό σας ενοχλεί, να με φιμώσετε.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Θέλω απλώς να ρωτήσω, εάν η αντίρρησή σας για την υπογραφή της Συμφωνίας με τη Βουλγαρία είναι λόγω ότι η Βουλγαρία είναι εαμοβούλγαροι και εκδοροσφαγείς ή είναι ιμπεριλιαστές; Τι από τα δύο είναι ;

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου – Χρυσή Αυγή): Κύριε Υπουργέ, ενδεχομένως, αντανακλά το ακροδεξιό σας παρελθόν το να τους αναφέρετε «εαμοβούλγαρους».

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Εσείς θεωρείτε τη Βουλγαρία ως εαμοβούλγαρους ή ως ιμπεριαλιστές;

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου – Χρυσή Αυγή): Κύριε Υπουργέ, θεωρώ την ερώτησή σας πολύ ειρωνική και ως εκ τούτου απαξιώ να απαντήσω.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Τους θεωρείτε πάντως εχθρούς της Ελλάδος.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου Χρυσή Αυγή): Οι Βούλγαροι αυτή τη στιγμή δεν είναι η Βουλγαρία της δεκαετίας του ’50, κύριε Καμμένε, και να μάθετε ιστορία και να μιλάτε, και να μην ειρωνεύεστε. Οι Βούλγαροι εν δυνάμει αυτή τη στιγμή θα αποτελούν …..

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): *Μη ακουόμενος.*

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου Χρυσή Αυγή): Θα μου επιτρέψετε να απαντήσω; Επειδή είστε Υπουργός θα μιλάτε πάνω μου;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Όχι, δεν μιλώ πάνω σας.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου Χρυσή Αυγή): Αφήστε με να σας απαντήσω. Θέλετε απάντηση;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Να μαζευτείτε.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου Χρυσή Αυγή): Άρα, δεν κάνεις πολιτική, προβοκάρεις τη συζήτηση.

ΙΩΑΝΝΗΣ ΔΕΔΕΣ (Εισηγητής του ΣΥΡΙΖΑ): Δεν ανεχόμαστε αυτό το παραλήρημα. Δεν πρέπει αυτό το παραλήρημα να το ανεχθεί η Ελληνική Βουλή.

ΧΡΗΣΤΟΣ ΠΑΠΠΑΣ (Ειδικός Αγορητής του Λαϊκού Συνδέσμου Χρυσή Αυγή): Οι υποτιθέμενοι αριστεροί να δεχθείτε το ΝΑΤΟ. Γιαλαντζί αριστεροί, προσκυνημένοι.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Δήμητριος Βέττας, Ηλίας Κωστοπαναγιώτου, Αλέξανδρος Μεικόπουλος, Γιάννης Δέδες, Θεμιστοκλής Μουμουλίδης, Πέτρος Κωνσταντινέας, Αϊχάν Καρά Γιουσούφ, Παναγιώτα Κοζομπόλη, Μουσταφά Μουσταφά, Γεώργιος Κυρίτσης, Συμεών Μπαλλής, Γεωργία Γεννιά, Γιώργος Πάντζας, Δημήτρης Ρίζος, Ανδρέας Ριζούλης, Κώστας Σπαρτινός, Ελένη Σταματάκη, Αφροδίτη Σταμπουλή, Αντώνης Συρίγος, Ζωή Λιβανίου, Χαρίλαος Τζαμακλής, Μαρία Τριανταφύλλου, Βασίλης Τσίρκας, Σοφία Βούλτεψη, Μάξιμος Χαρακόπουλος, Αναστάσιος Δημοσχάκης, Αθανάσιος Καββαδάς, Σταύρος Καλαφάτης, Γεώργιος Βλάχος, Βασίλειος Γιόγιακας, Γεώργιος Στύλιος, Κώστας Κουκοδήμος, Κωνσταντίνος Τασούλας, Κωνσταντίνος Τσιάρας, Ηλίας Παναγιώταρος, Νικόλαος Κούζηλος, Χρήστος Παππάς, Αθανάσιος Θεοχαρόπουλος, Ιωάννης Κουτσούκης, Ανδρέας Λοβέρδος, Λιάνα Κανέλλη, Χρήστο Κατσώτη, Σταύρος Τάσσος, Γρηγόρης Ψαριανός, Δημήτριος Καμμένος, Κωνσταντίνος Κατσίκης, Μάριος Γεωργιάδης και Ιωάννης Σαρίδης.

ΜΟΥΣΤΑΦΑ ΜΟΥΣΤΑΦΑ (Προεδρεύων της Επιτροπής): Τον λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Κατά πρώτον, πριν μπω στα θέματά μου, κύριε Πρόεδρε, και επειδή δεν έχω Κυβερνητική ευθύνη, είμαι Βουλευτής και μπορώ για θέματα εξωτερικής πολιτικής, ακόμα και όταν αφορούν την έκφραση λαϊκής κυριαρχίας άλλης χώρας να εκφράσω άποψη, θέλω να πω ότι ολοκληρώνεται η θητεία του Προέδρου Ομπάμα, ενός τουλάχιστον από τους σημαντικότερους, αν όχι του σημαντικότερου, από πλευράς στάσης Προέδρου των ΗΠΑ μετά τον Β΄ Παγκόσμιο Πόλεμο και με την κριτική στα λάθη του σε ό,τι αφορά στην έκρηξη αυτού που αποκλήθηκε «Αραβική Άνοιξη», στα λάθη εκτιμήσεων συνολικά των ΗΠΑ σε σχέση με την Αραβική Άνοιξη.

Εύχομαι στις σημερινές εκλογές ο αμερικανικός λαός να μην κάνει επικίνδυνη επιλογή για τη διεθνή ειρήνη. Δεν παρακολουθούμε με κομμένη την ανάσα, θα έλεγε κανείς, αλλά με πάρα πολύ μεγάλο ενδιαφέρον και ανησυχία τις αμερικανικές εκλογές και ίσως τα ξημερώματα να έχουμε και την οριστική επιλογή του αμερικανικού λαού, που ξαναλέω εύχομαι να μην είναι επικίνδυνη για την ειρήνη και για την πορεία του κόσμου.

Κύριε Πρόεδρε, η Επιτροπή μας πρέπει να μετονομαστεί σε Επιτροπή Άμυνας. Για τα θέματα της Εξωτερικής Πολιτικής εδώ συζήτηση δεν γίνεται ποτέ. Γίνεται μόνο αναφορά σε θέματα του Υπουργείου Εξωτερικών, όταν εδώ προσέρχεται το Υπουργείο να στηρίξει Κυρώσεις και δεν προσέρχεται με τον Υπουργό, σε αντίθεση με τον κ. Καμμένο που έρχεται και ο ίδιος ακόμη και με τις Κυρώσεις και επιτρέπει η παρουσία του να γίνονται γενικότερες πολιτικές αναφορές, για θέματα άμυνας. Όταν έρχεται ο κ. Αμανατίδης, Υφυπουργός Εξωτερικών, σοβαρός δε λέω, δεν μπορούμε να θέσουμε θέματα έξω από την αρμοδιότητά του, ενώ ο Υπουργός Άμυνας έρχεται, συνεπώς μπορεί και να ακούει και αν θέλει να απαντά και σε θέματα ευρύτερης πολιτικής από τις κυρούμενες συνθήκες ή συμβάσεις.

Υπάρχει ένα θέμα σε καιρούς πολύ ενδιαφέροντες, θα μπορούσε να πει κάποιος και αγωνιώδεις, για την πορεία της Ελλάδος, γιατί βλέπουμε ότι το παράδειγμα της Τουρκίας το αντιγράφουν και άλλοι, διαψεύδοντας ελπίδες που είχαν γεννήσει πριν από λίγο καιρό, όταν εξελέγησαν Πρωθυπουργοί, αναφέρομαι στον Πρωθυπουργό της Αλβανίας με την αχαρακτήριστη συνολικά του στάση.

Εδώ, λοιπόν, είναι το πεδίο όπου οι πολιτικές για τα εξωτερικά θέματα της χώρας κατατίθενται και γίνεται δημιουργικός διάλογος και η Αντιπολίτευση έχει δείξει ότι δεν εκμεταλλεύεται αυτό το βήμα, όπως έκαναν άλλοι, άλλοτε. Συνεπώς, απορώ γιατί η Επιτροπή αυτή δεν έχει συγκληθεί για ενημέρωσή της, μάλιστα σε μια περίοδο που δεν συγκαλείται ούτε το Εθνικό Συμβούλιο Εξωτερικής Πολιτικής.

Κύριε Υπουργέ, έχω κάνει τρεις επίκαιρες ερωτήσεις στον κ. Βίτσα. Ο κ. Βίτσας έρχεται, απαντάει, συζητάμε σχετικά με τα Ελληνικά Αμυντικά Συστήματα. Στη τρίτη και τελευταία του είπα ότι δεν έχει κανένα νόημα, δεν αμφισβητώ τις καλές προθέσεις του κ. Βίτσα, αλλά έχω άλλη πληροφόρηση και μάλιστα πρωτογενή απ’ αυτή που μεταφέρει αυτός. Επειδή μετά από τρεις επίκαιρες ερωτήσεις, που γίνονται σε πολύ καλό περιβάλλον συζήτησης, αποδεικνύεται ότι εγώ έχω δίκιο και όχι αυτός, διότι όσα είπε δεν έχουν επαληθευτεί, τον παρακάλεσα, για να μην συνεχίσουμε την άγονη συζήτηση της κοινοβουλευτικής κριτικής, να ενημερώσει την Επιτροπή Άμυνας ο ίδιος. Να ζητήσει να έρθει εδώ, συνολικά, για την Αμυντική Βιομηχανία.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Απ' ό,τι ξέρω ο κ. Βίτσας, -θα είμαι και εγώ μαζί - θα ενημερώσουμε την Επιτροπή για την Αμυντική Βιομηχανία και παρουσία των εταιρειών μέσα στη βδομάδα.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ – ΔΗΜΑΡ): Δεν έχουμε πάρει πρόσκληση, κύριε Υπουργέ.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Σας βεβαιώνω ότι θα γίνει άμεσα, απλώς έλειπα και εγώ στην Ινδονησία και ο κ. Βίτσας. Θα το κάνουμε άμεσα και αν θέλετε, μπορεί να προηγηθεί και μια ενημέρωση στους εκπροσώπους των κομμάτων στο Υπουργείο και αύριο εάν θέλετε.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ – ΔΗΜΑΡ): Δεν το χρειαζόμαστε.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Πάντως, να σας πω για τα Ελληνικά Αμυντικά Συστήματα πολύ γρήγορα ότι για τα 20.000.000, που απαιτούνται, για να μπορέσει να πάρει φορολογική ενημερότητα και να προχωρήσουμε, το θέμα είναι στο Υπουργείο Οικονομικών για την πώληση του οικοπέδου στα ΕΛΠΕ. Με αυτά τα 20 εκατ. τα Ελληνικά Αμυντικά Συστήματα θα πάρουν φορολογική ενημερότητα και θα μπορέσουν να προχωρήσουν στα επόμενα.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ – ΔΗΜΑΡ): Το θέμα της φορολογικής ενημερότητας ήταν ένα από το θέματα που έθεσα. Είχα πει στον κ. Βίτσα ότι επειδή είχαμε προγραμματίσει επίσκεψη και ο ίδιος μας είχε καλέσει να το κάνουμε αυτό - την αναβάλαμε, εφόσον απεδέχθη ως καλή ιδέα να έρθει ο ίδιος - αν είστε και εσείς ακόμη καλύτερα- στην Επιτροπή Άμυνας της Βουλής, για να μας γίνει ενημέρωση.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Έχετε τον λόγο μου ότι θα γίνει άμεσα.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης (ΠΑΣΟΚ – ΔΗΜΑΡ): Ωραία. Αυτό είναι καλό. Το προτιμούμε από την άγονη κοινοβουλευτική διαδικασία, τι θα κάνεις, τι δεν κάνεις κ.λπ., που λέμε στην Ολομέλεια.

Τώρα σε ό,τι αφορά στα κυρούμενα κείμενα, σας είχα ρωτήσει και άλλη φορά, αλλά δεν είχα πάρει απάντηση. Η ερώτησή μου δεν είναι του στιλ, «πείτε μου, κύριε Υπουργέ, ποιο είναι το τρίτο ψηλότερο όρος των Ιμαλαίων». Είναι μια ερώτηση καθόλου ρητορική, αλλά απολύτως πραγματική. Αν ήμουν στη θέση σας ή αν ήμουν στο Υπουργείο Εξωτερικών, θα την είχα δώσει στους συναδέλφους ως στοιχείο του προβληματισμού τους. Ακούω τους νεότερους συναδέλφους της πλειοψηφίας να κάνουν εισηγήσεις για τα κυρούμενα κείμενα με μια προσμονή εφαρμογής. Η δική μου εμπειρία λέει ότι αυτά τα κείμενα σπανίως εφαρμόζονται. Όχι ότι αυτό σημαίνει ότι δεν θα τα κυρώνει η Βουλή και εμείς δεν θα δίνουμε σύμφωνη γνώμη.

Σας είχα ρωτήσει την προηγούμενη φορά που είχατε έρθει εδώ, για να στηρίξετε κυρώσεις, πόσες κυρώσεις στα χρόνια της θητείας σας, έχετε εφαρμόσει στην πράξη. Η ζωή, δηλαδή, του Υπουργείου είτε αφορά παροχή ενός όπλου σε κάποια χώρα που το έχει ανάγκη, ή αποδοχή μιας τέτοιας παροχής και ξεκινώντας από εκεί φτάνει σε συνεργασίες στο πεδίο της αμυντικής πολιτικής και των στρατιωτικών των Ενόπλων Δυνάμεων. Πόσες έχετε αισθανθεί ως Υπουργός ότι έχετε εφαρμόσει; Μπορεί καμία, αλλά οι υπηρεσίες των Υπουργείων ξέρουν. Για να μην κάνω ερώτηση, θα ήθελα, εάν έχετε ένα χρώμα απάντησης να το δίνατε. Αν δεν έχετε, που είναι πιθανό, γιατί δεν είναι σημείο της καθημερινότητάς σας αυτό και λογικό είναι, εγώ θα το ρωτήσω, ώστε να κινηθούν οι υπηρεσίες του Υπουργείου σας και να έχουμε μια γραπτή απάντηση. Για να καταλάβει η Βουλή, που κυρώνει, αν τα κείμενα αυτά είναι μεν θετικά, γιατί δηλώνουν διαθέσεις συνεργασίας με άλλους, πλην όμως στην πράξη υπάρχουν μικρά περιθώρια εφαρμογής και εάν αυτά τα μικρά περιθώρια έχουν ήδη τύχει πραγματικής εφαρμογής, ποια είναι. Για να καταλάβουμε και τη σημασία του έργου μας και να μην λέμε μεγάλα λόγια ή να λέμε μεγάλα λόγια, εάν έτσι απαιτούν τα δεδομένα.

Σε σχέση με τις τρεις Συμβάσεις του Υπουργείου Εθνικής Αμύνης. Η πρώτη δεν έχει συναφθεί επί προηγουμένης κυβερνήσεως, αλλά από την κυβέρνηση Καραμανλή, από το 2006. Η γνώμη μας είναι θετική. Ερωτώ, όμως, πώς το Γενικό Λογιστήριο του Κράτους, ενώ υπάρχει εκτίμηση αύξησης δαπάνης, την υπολογίζει στα 20 εκατ., που είναι η ίδια δαπάνη με την προηγούμενη; Είναι μια πολύ λογική ερώτηση, αν υπάρχει απάντηση.

Στη δεύτερη περίπτωση, στην κύρωση του μνημονίου συναντίληψης Υπουργείου Εθνικής Άμυνας της Ελλάδος και μετά Βουλγαρία που υπεγράφη το Σεπτέμβριο του 2012. Εδώ η δαπάνη είναι ένα ερωτηματικό, παρότι διαβάζουμε στο παράρτημα Στ΄ πως ο τρέχον κατάλογος στελέχωσης του κέντρου είναι 22 άτομα.

Είναι 22 καινούργια άτομα; Άρα, η δαπάνη είναι μηδενική; Άρα, η δαπάνη είναι κάποια ή είναι από τα στελέχη του Υπουργείου και έχουμε μηδενική δαπάνη;

Το τρίτο είναι η Κύρωση της Τεχνικής Συμφωνίας ανάμεσα στο Υπουργείο Εθνικής Άμυνας της Ελλάδας και της Ιταλίας κ.λπ.. Εδώ αναφέρεται ένα ποσό μετακινήσεων 11.500 ευρώ, ενώ εδώ έχουμε μια, απ' ό,τι φαίνεται, μεγαλύτερη βαθμίδα συνεργασίας. Πώς προκύπτει αυτή η μεγαλύτερη βαθμίδα συνεργασίας με τόσο μικρό ποσό; Είναι ένα λογικό ερώτημα και αυτό. Κύριε Πρόεδρε, συμφωνούμε και με τα τρία κείμενα. Σας ευχαριστώ πολύ.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Κύριε Πρόεδρε, αν μου επιτρέπετε, ο κ. Βίτσας τώρα μου έστειλε μήνυμα, γιατί βλέπει την συνεδρίαση, γιατί πρέπει να βρίσκεται στο Υπουργείο και μου είπε ότι η ενημέρωση θα γίνει μόλις επιστρέψει από τις Βρυξέλλες, στις 18 με 24 Νοεμβρίου, διότι περιμένουμε και από κει κάποια νέα που θα βοηθήσουν στη διεξαγωγή της συζήτησης για την ενημέρωση.

Θέλω να σας πω, όμως, ότι πλέον σε όλα μου τα ταξίδια στο εξωτερικό και τα δικά μου και του κ. Βίτσα, συνοδευόμαστε από μέλη της Επιτροπής. Ο κ. Συμεών Μπαλής με συνόδευσε στην Ινδονησία, ώστε να μπορεί να υπάρχει μια ευρύτερη ενημέρωση της Επιτροπής για όλες τις αποστολές που κάνουμε σχετικά με την Ελληνική Αμυντική Βιομηχανία και την ιδιωτική και την δημόσια και βεβαίως, θα ενημερώνεστε σε όλα.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Σας ευχαριστώ για την άμεση απάντηση.Κύριε Πρόεδρε, θα ήθελα να κάνω μια μικρή ερώτηση. Όταν κάναμε με τον κ. Βίτσα ανταλλαγή επιχειρημάτων την 3η και τελευταία φορά, είχε επιβεβαιώσει ότι σε μια διεθνή έκθεση που είχαν εκθέσει τα προϊόντα τους και τις προτάσεις τους τα Ελληνικά Αμυντικά Συστήματα - δεν θυμάμαι ποια ήταν αυτή, αλλά πρόσφατη, του 2016 - υπήρχε μεγάλο ενδιαφέρον για τα προϊόντα μας. Ωστόσο, δέχτηκε το συμπέρασμα ότι παρότι υπάρχει ενδιαφέρον, αυτό δεν μπορεί να συμβασιοποιηθεί, διότι είναι απολύτως αμφίβολο, αν τις συμβάσεις που θα υπογράψουμε είναι σε θέση τα αμυντικά συστήματα με τα προβλήματα που έχουν να τις εφαρμόσουν.

Άρα, σου λέει ότι είναι μια παγίδα, ενώ έχω προϊόν που μπορεί να πουληθεί, έχω τέτοια εγγενή προβλήματα. Εγώ λέω, γιατί δύο χρόνια τώρα τα κοιτάς, ο ίδιος λέει διότι, κ.λπ., που και να έχουμε προτάσεις δεν μπορούμε να τις βγάλουμε εις πέρας. Άρα, από την φορολογική ενημερότητα που είναι κάτι πιο απλό, μέχρι τα υπόλοιπα θέματα που αφορούν στην καθημερινή δυνατότητα λειτουργίας των ΕΑΣ, πρέπει να υπάρξουν παρεμβάσεις και γι' αυτό λέω η συζήτηση να γίνει με ανοικτούς όρους εδώ. Σας ευχαριστώ για την απάντηση.

ΜΟΥΣΤΑΦΑ ΜΟΥΣΤΑΦΑ (Προεδρεύων της Επιτροπής): Τον λόγο έχει η κυρία Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Σας ευχαριστώ πολύ, κύριε Πρόεδρε. Θα αρχίσω με δύο επισημάνσεις για τη γενική ατμόσφαιρα της συζήτησης, κάνοντας μια έκκληση στα μέλη της Κυβέρνησης, σε όλους όσους έρχονται να μιλήσω από την Κυβέρνηση και στους συναδέλφους του Βουλευτές. Η συστηματική απόπειρα της Χρυσής Αυγής να διαλύει τις συζητήσεις, να έρχεται εδώ να μας κάνει μαθήματα δικής της ιστορίας, αντίστοιχες με την ένωση, τάχα μου, δήθεν, οπλιτών που τάχα μου, δήθεν, στην περιοχή του τζαμιού, τάχα μου, δήθεν, θα βοηθούσε τους Έλληνες και θα έφτιαχνε ιερό ναό και οι 15 από αυτούς έχουν ένα ποινικό φάκελο από αυτό που δεν συζητάμε είναι οι ίδιοι, που είναι κατηγορούμενοι, φωτογραφισμένοι με ναζιστικές και άλλες στολές, έπρεπε να είναι στα δικαστήρια και να κάθονται, να ακούνε τις κατηγορίες και διαλύουν τη δίκη κάθε τρεις και μια. Εδώ μέσα πρέπει να τους απομονώσουμε πρακτικά, ουσιαστικά και πολιτικά. Κάθε εμπλοκή σε διάλογο μαζί τους ευτελίζει τη διαδικασία και εμάς και όταν τα πράγματα είναι ακραία, κύριε Πρόεδρε, λίγο πιο δραστικά να βγαίνουν έξω. Με το να έρχονται εδώ, να φωνάζουν την αντίληψή τους περί ιστορίας, επειδή έχουμε δει τι έχει κάνει το πέρασμα των ναζί από πάνω μας, καλό είναι να πάνε από κει που πρέπει ιστορικά. Αυτό ως ένα γενικό σχόλιο.

Μια ερώτηση βασική και γενική. Θέλω να μου απαντήσετε για ποιο λόγο μια και συζητάμε μπόλικα νατοϊκά σήμερα εδώ μέσα, για πρώτη φορά η χώρα ψήφισε όχι στην απόπειρα συγκρότησης από τον ΟΗΕ, Επιτροπής, για την Κατάργηση των Πυρηνικών. Είναι η πρώτη φορά στην ιστορία μας, που θα το κάνουμε αυτό.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Όχι, από εμάς.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Λέμε όχι.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Δεν είναι θέμα του Υπουργείου Εθνικής Άμυνας, είναι θέμα του Υπουργείου Εξωτερικών.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Να το μεταφέρετε στους αρμοδίους. Επειδή έτσι ψήφισαν νατοϊκές και άλλες και επειδή η Κύπρος και κάνα δυο άλλες χώρες ψήφισαν όχι, επειδή πρώτη φορά, μιας και συζητάμε εδώ για μη επανδρωμένα και τα λοιπά, καιρός είναι να αρχίσουμε να ανοίγουμε και κάποιες πολύ σοβαρές συζητήσεις, για τα επικείμενα και για αυτά που συμβαίνουν.

Εν πάση περιπτώσει, δεν μπορώ να ακούω εδώ μέσα ανθρώπους να λένε ότι το ΠΟΣΚΕΣΘΑΜ κανονίζει και συντονίζει την κίνηση των νατοϊκών πλοίων στο Αιγαίο τώρα που έχουμε το στρατηγικό πρόβλημα των προσφύγων. Δεν είναι το ΠΟΣΚΕΣΘΑΜ που την προσδιορίζει, για να βλέπουμε και τι κρύβεται πίσω από αυτές τις διαδικασίες, γιατί, αν ήταν έτσι το ΠΟΣΚΕΣΘΑΜ θα είχε την εποπτεία της κίνησης των νατοϊκών πλοίων, εφόσον υποτίθεται ότι είναι και ευρωπαϊκό και νατοϊκό πρόβλημα, που φέραμε το ΝΑΤΟ στο Αιγαίο να μας λύσει αυτό.

Όσον αφορά στις Συμβάσεις, έχουμε την Κύρωση του Μνημονίου της τεχνικής διευθέτησης με τη Βουλγαρία, για το πολυεθνικό συντονιστικό κέντρο. Τα υπόλοιπα αναφέρονται στον πρόλογό σας για το γιατί μιλάμε. Πολλές χώρες μέχρι σήμερα έχουν υπογράψει ανάλογα μνημόνια, ώστε να μπορούν να χρησιμοποιούν τις υπηρεσίες του κέντρου, για τις μεταφορές στρατιωτικών δυνάμεων ταχείας ανάπτυξης. Από τις πρώτες ήταν η Ιταλία, η Σλοβενία και η Τσεχία.

Αντίστοιχο μνημόνιο συναντίληψης έχει υπογραφεί και μεταξύ του ΠΟΣΚΕΣΘΑΜ και του ανώτατου στρατηγείου των διασυμμαχικών δυνάμεων του ΝΑΤΟ στην Ευρώπη, αλλά και του χρηματοδοτικού μηχανισμού «ΑΘΗΝΑ» της Ευρωπαϊκής Ένωσης. Το Πολυεθνικό Συντονιστικό Κέντρο Στρατηγικών Θαλάσσιων Μεταφορών της Αθήνας, το γνωστό μας ΠΟΣΚΕΣΘΑΜ ή αλλιώς AMSCC, είναι υπηρεσία του ΓΕΕΘΑ, που είναι και αποκλειστικός χρηματοδότης της. Η υπηρεσία αυτή λοιπόν για μας, με τα χρήματα του ελληνικού λαού, πρακτορεύει αφιλοκερδώς, μεταξύ του ελληνικού εφοπλιστικού κεφαλαίου και των ιμπεριαλιστικών οργανισμών ΝΑΤΟ και Ευρωπαϊκής Ένωσης, καλύπτοντας τις ανάγκες των τελευταίων σε θαλάσσιες μεταφορές τεράστιου όγκου, για τα αιματοκύλισματα των λαών που αποφασίζουν.

Ο μεγάλος κερδισμένος από τη δραστηριότητα του ΠΟΣΚΕΣΘΑΜ είναι το ελληνικό εφοπλιστικό κεφάλαιο. Στην όλη δουλειά εμπλέκεται και το Υπουργείο Εμπορικής Ναυτιλίας με τη Διεύθυνση Θαλάσσιων Κρατικών Μεταφορών, που διενεργεί το σχετικό διαγωνισμό και τη ναύλωση πλοίων. Δηλαδή, στο κυνήγι της γεωστρατηγικής αναβάθμισης της χώρας, που λέτε εσείς, των ντόπιων μονοπωλίων, που λέμε εμείς, κρατικές υπηρεσίες «πετυχαίνουν με ένα σμπάρο δύο τρυγόνια». Εξυπηρετούν το ελληνικό κεφάλαιο και τον ιμπεριαλισμό. Είναι ο ορισμός του αστικού κράτους στο επίπεδο της εξωτερικής και αμυντικής πολιτικής.

Θα πούμε «όχι» στη Συμφωνία, είμαστε αντίθετοι σε κάθε υποστηρικτική ή ενεργητική ενέργεια των ελληνικών Ενόπλων Δυνάμεων και κάθε μηχανισμού του ελληνικού Κράτους στις ιμπεριαλιστικές αποστολές του ΝΑΤΟ και της Ευρωπαϊκής Ένωσης και άλλων οργανισμών. Θέλουμε να κλείσουν οι ξένες βάσεις, να καταργηθεί κάθε είδους συμφωνία που επιτρέπει χρήση ελληνικού εδάφους, θάλασσας και αέρα από ξένες στρατιωτικές δυνάμεις και βεβαίως, κατά την πάγια θέση μας, την αποδέσμευση από το ΝΑΤΟ. Τώρα που έχουν αρχίσει και τα γερμανικά αεροπλάνα να αναχαιτίζουν κάθε λίγο και λιγάκι κάτι ρωσικά και πάμε να το παίξουμε «top gun» στη διεθνή επικοινωνία, για να δείξουμε τι συμβαίνει και όλοι αρχίζουν και μιλούν περίπου ανοιχτά για μια σύγκρουση επικείμενη, να δούμε σε τι θα μας βοηθήσουν όλα αυτά.

Πάω τώρα στο μη Επανδρωμένο Μαχητικό Αεροσκάφος και τη συμφωνία διοικητικής φύσεως μεταξύ του ΥΕΘΑ και της αντίστοιχου της Γαλλίας. Η αρχική συμφωνία συστήματος επιδείξεως του μη Επανδρωμένου Μαχητικού Αεροσκάφους, του λεγόμενου UCAV, κυρώθηκε με το ΦΕΚ του 2007. Η πρώτη τροποποίηση με το ΦΕΚ 77 του 2011 και τώρα, έχουμε δεύτερη κατά σειρά. Η συνολική οικονομική συνεισφορά από ελληνικής πλευράς είναι 20 εκατ. ευρώ. Η σύμβαση που έχουμε μεταξύ μας είναι 15 και κάτι εκατομμύρια και έχει ολοκληρωθεί από το 2013.

Αυτή είναι η συνεισφορά της χώρας στα συνολικά 450 περίπου εκατομμύρια του προγράμματος, που διατίθενται στα πλαίσια του ανταγωνισμού, μεταξύ των μονοπωλιακών ομίλων Ευρώπης και Αμερικής, αλλά και παγκόσμια. Εμείς, έτσι ερμηνεύουμε την Αιτιολογική Έκθεση, ότι το πρόγραμμα αποβλέπει στην ανάπτυξη - διεύρυνση του αεροναυπηγικού υποβάθρου της Ευρώπης, προκειμένου να μην υστερεί σε παγκόσμιο επίπεδο. Δηλαδή, ποιος να μην υστερεί; Η Dassault. Αυτή δεν πρέπει να υστερεί. Δεν είναι η Dassault του γαλλικού λαού.

Στο γεγονός ότι στα πλαίσια του προγράμματος η ΕΑΒ έρχεται σαν υπεργολάβος της Dassault και κερδίζει ένα συμβόλαιο 15,5 εκατομμύρια, όπως λέει το παράρτημα 4 της αρχικής συμφωνίας, δεν μας λέει και πολλά πράγματα. Είκοσι εκατομμύρια είναι η ετήσια συμμετοχή μας και 15,5 εκατομμύρια είναι το συμβόλαιο. Βάζουμε και από την τσέπη μας, ως υπεργολάβοι. Η γενικότερη πολιτική μέχρι τώρα των κυβερνήσεων να εξασφαλίζουν υποκατασκευαστικό έργο σε ντόπιες επιχειρήσεις, ταυτίζεται, αφενός, μεν πλήρως με τη νομοθεσία της Ευρωπαϊκής Ένωσης και το σπουδαιότερο, δεν εξασφαλίζει καμία αυτονομία εφοδιασμού για τις Ένοπλες Δυνάμεις σε περιόδους πολέμου, ιδίως αν είναι μεγάλης διάρκειας.

Από την άλλη πλευρά τέτοιου είδους πολιτικές καταδικάζουν την εγχώρια Πολεμική Βιομηχανία σε ένα έργο δευτερευούσης σημασίας υπεργολαβικό, με αποτέλεσμα την απαξίωση και στο τέλος την οδηγούν με μαθηματική ακρίβεια στην απορρόφησή της από τους μεγάλους ομίλους, όπως και είναι η στρατηγική της Ευρωπαϊκής Ένωσης, προκειμένου, ως ενιαία οικονομική οντότητα, δηλαδή πολυεθνικό κεφάλαιο της Ευρώπης, να αντιμετωπίσει τον παγκόσμιο ανταγωνισμό. Αυτή είναι η μία πλευρά του ζητήματος, οι άλλες προκύπτουν από τις θέσεις μας. Για να αναπτύξουμε εγχώρια Αμυντική Βιομηχανία, χρειαζόμαστε να έχουμε γνώμονα τις ανάγκες άμυνας του ελληνικού λαού και τη γεωγραφία του ελλαδικού χώρου.

Δεύτερον, η ανατροπή της ευρωενωσιακής πολιτικής για την απελευθέρωση της Πολεμικής Βιομηχανίας προϋποθέτει: Κατάργηση του νομοθετικού πλαισίου που υλοποιεί τις ευρωενωσιακές οδηγίες. Η κατάργηση κάθε επιχειρηματικής δραστηριότητας με την ευρεία, στενή, πλατιά, οριζόντια, διαγώνια, κάθετη - πείτε την, όπως θέλετε - στον τομέα της Άμυνας και η κατηγορηματική αντίσταση σε κάθε σχεδιαζόμενη ιδιωτικοποίηση Αμυντικών Βιομηχανιών – αυτά ακούγονται τις τελευταίες ημέρες – αναπροσαρμογή των σχεδιαζόμενων αμυντικών δαπανών από δέσμης και κατάργησης όλων των σχεδιασμών δαπανών και αναδιαρθρώσεων, που υπηρετούν για εμάς αλλότρια σχέδια, όπως το ΝΑΤΟ και η Ευρωπαϊκή Ένωση.

Χρειάζεται να προωθήσουμε την επιστημονική έρευνα και τη συνεργασία με τα Πανεπιστήμια και τα Ινστιτούτα, για να σχεδιάσουμε τον αμυντικό μας εξοπλισμό και να ανατρέψουμε την πορεία απαξίωσης της εγχώριας βιομηχανίας όπλων, την αντίσταση στις απολύσεις, την κατάτμηση και χίλια δυο. Και τώρα μια επισήμανση. Έχουμε βαρεθεί να σχολιάσουμε την κατάσταση με τις συμφωνίες που οι κυβερνήσεις υπογράφουν με τους Νατοϊκούς και τους Ευρωπαίους συμμάχους μας και στη συνέχεια μετά από χρόνια μας τις φέρνετε για κύρωση.

Στην επί του παρόντος συζητούμενη, κύριε Υπουργέ, έχουμε ξεπεράσει όλα τα όρια. Αν έχουμε καταλάβει σωστά, το 2014 έχουμε την τροποποίηση δύο, προβλεπόταν έκθεση μετά τη λήξη του συμβολαίου στις 8/6/2015. Καλούμαστε, δηλαδή, να κυρώσουμε μια συμφωνία, που πιθανόν να έχει λήξει ή να έχει ανανεωθεί για νεότερη ημερομηνία και αν δεν είναι έτσι, τότε πείστε μας τι άλλο σημαίνει «βάρβαρη δράση του ιμπεριαλιστικού συστήματος». Μια ερώτηση: Σε ποια φάση βρίσκεται το πρόγραμμα και ποια είναι τα αποτελέσματα του μέχρι στιγμής; Πού βρισκόμαστε με αυτό το πρόγραμμα;

Και κλείνω με το NATO EUROCORP, ευχαριστώντας πάρα πολύ το συνάδελφο του ΣΥΡΙΖΑ, που έκανε ένα εξαιρετικό λάθος, το είπατε EUROCORPS - βάλλεται ένα υπέροχο (S) που σημαίνει ευρω - πτώμα, δεν θα μπορούσα να συμφωνήσω περισσότερο. Το λάτρεψα αυτό το λάθος. EUROCORP σημαίνει ευρω - σώμα και EUROCORPS σημαίνει ευρω - πτώμα. Δηλαδή, σας παρακαλώ πάρα πολύ, ξέρετε γλώσσα λανθάνουσα, ενδεχομένως, αποκαλύπτει και μια αλήθεια. Ευχαριστώ πάρα πολύ για αυτό το λάθος. Έτσι για ένα ελαφρύνω και λίγο την ατμόσφαιρα, όχι σε επίπεδο ιστορίας, αλλά ζώσας λεκτικής-φραστικής πραγματικότητας.

Λοιπόν, το Ευρωπαϊκό σώμα Στρατού και το Επιτελείο του, το Headquarter EUROCORPS εδώ το βάζουν το (S) ιδρύθηκε από τη Γαλλία και τη Γερμανία το 92 και διαδοχικά έφθασε να έχει έξι κράτη-πλαίσιο, έχουμε έξι κράτη-κάδρα, πλαίσιο εδώ. Έχει συμμετάσχει στους πολέμους στη Βοσνία Ερζεγοβίνη, στο Κόσοβο, στο Αφγανιστάν και αφού πέρασε τις Νατοϊκές εξετάσεις, ακολουθώντας τις αποφάσεις των Συνόδων Κορυφής από εκείνη της Πράγας, μέχρι σήμερα, έχει εξελιχθεί, ώστε να μπορεί να αναλάβει: - Προσέξτε καλά- κάθε είδους αποστολή είτε ως νατοϊκή δύναμη υψηλής ετοιμότητας, δηλαδή δύναμη αντίδρασης, όπως τη λένε και ωραία για να καταλαβαίνει ο κόσμος, «High readiness Force» ή «ΝΑΤΟ Response force»,είτε ως διακλαδική δύναμη επιχειρήσεων «joint task force», διαθέτει και ναυτική και αεροπορική εκπροσώπηση. Στο πλαίσιο αυτό μπορεί βαθμιαία να φτάσει, να διοικεί στρατεύματα μέχρι 60.000 άνδρες ανάλογα με τις ανάγκες της λύκο-συμμαχίας.

Από το 2002 άνοιξε την πόρτα του σε μέλη της Ε.Ε. και του ΝΑΤΟ συνεργαζόμενα κράτη. Συνδέεται η Ελλαδίτσα μας το 2002, διαθέτοντας δύο αξιωματικούς στο Επιτελείο. Αρχικά, είχε συγκροτηθεί για αποστολές τύπου Petesberg, που είχαν συνομολογήσει χώρες μέλη της Δυτικοευρωπαϊκής Ένωσης, διαλυθείσας, για χρήση είτε στο πλαίσιο της Δυτικοευρωπαϊκής είτε του ΝΑΤΟ και της Ευρωπαϊκής Ένωσης.

Σήμερα το Στρατηγείο ανήκει κανονικά στη στρατιωτική δομή του ΝΑΤΟ, αποτελεί ένα από τα εννέα στρατηγεία ταχείας ανάπτυξης, όπως το πρώην 3ο Σώμα Στρατού. Τελευταία προετοιμάζεται για το νέο ρόλο του, σε Στρατηγείο των σχηματισμών μάχης «European Union Bac Group».

Έτσι, με βάση το παρελθόν του Στρατηγείου του Ευρωπαϊκού Σώματος Στρατού, η αιτιολογική έκθεση είναι για μας, αγαπητοί συνάδελφοι, ελαφρώς παραπλανητική, παρουσιάζοντάς το στην εισαγωγή της ως Ευρωενωσιακό. Νατοϊκός μηχανισμός είναι, τα υπόλοιπα είναι για να πουλάμε και μια ομπρέλα ευρωπαϊκή.

Η άποψή μας είναι ότι σήμερα που οι ανταγωνισμοί μεταξύ των ιμπεριαλιστικών κορυφώνονται και νέα πολυεθνικά, κατ’ όνομα, τάγματα και η νατοϊκή αντιπυραυλική άμυνα παίρνουν θέση στα σύνορα με τη Ρωσία, σήμερα που επαναεπιβεβαιώνεται η πρόθεση της «λυκοσυμμαχίας» να χρησιμοποιήσει και πυρηνικά, ενώ η Ελλάδα υποστηρίζει τις αεροπορικές δυνάμεις στον εναέριο χώρο της Βουλγαρίας, διαθέτει το πρώην Τρίτο Σώμα Στρατού έτοιμο για κάθε αποστολή, φιλοξενεί στο Αιγαίο τη νατοϊκή αρμάδα, υποδέχεται στα λιμάνια και τις βάσεις που διαθέτει αμερικανικές ναυαρχίδες και ελικοπτεροφόρα πλοία, με εκστρατευτικές δυνάμεις έτοιμες να μπουν στον πόλεμο που διεξάγεται σήμερα, με ένα σωρό άλλες ενέργειες, πρωτοβουλίες και δηλώσεις, βάζετε τη χώρα με τα μπούνια στη φωτιά του πολέμου.

Εσείς μας φέρατε για κύρωση μια τεχνική, έστω, Συμφωνία για ένα Σώμα Στρατού, που είναι παλιό, δοκιμασμένο εργαλείο «ευρωπαϊκών» προδιαγραφών. Το Κ.Κ.Ε. θα καταψηφίσει αυτή τη συγκεκριμένη Συμφωνία, προσθέτοντας και σας παρακαλώ να καταγραφεί και να μας ακούσετε. Είναι καθήκον μας, σ' αυτούς τους δύσκολους καιρούς, να προειδοποιήσουμε τον ελληνικό λαό, για τι του ετοιμάζετε. Εμπλοκή σε ιμπεριαλιστικό πόλεμο, για τον οποίο δεν έχει ο ίδιος κανένα συμφέρον, ενώ τίθενται ταυτόχρονα σε κίνδυνο τα κυριαρχικά μας δικαιώματα.

Καταψηφίζουμε και τις τρεις Συμφωνίες, για να μη χαθεί στη συζήτηση η ψήφος. Για τις λεπτομέρειες θα επανέλθουμε στην Ολομέλεια και σας παρακαλώ, αν φτάσετε στις τροπολογίες, δεν έχω καμία διάθεση να πω όχι, δεν μπορώ να πω ναι, γιατί είμαι αιφνιδιασμένη. Επιφυλάσσομαι να τοποθετηθώ στην Ολομέλεια, μόνο γι' αυτό, θεωρητικά και πρακτικά, για να τις μελετήσω λίγο παραπάνω.

ΜΟΥΣΤΑΦΑ ΜΟΥΣΤΑΦΑ (Προεδρεύων της Επιτροπής): Τον λόγο έχει ο κ. Ψαριανός.

ΓΡΗΓΟΡΙΟΣ ΨΑΡΙΑΝΟΣ (Ειδικός Αγορητής του ΠΟΤΑΜΙΟΥ): Κύριε Πρόεδρε, θα ήθελα να ξεκινήσω από την επισήμανση, που έκανε η συνάδελφος, η Λιάνα Κανέλλη, για το θέμα της Χρυσής Αυγής και λέξη προς λέξη να προσυπογράψω αυτά που είπε. Δεν μπορούμε να έχουμε ευήκοα ώτα σε γαυγίσματα και ουρλιαχτά φασιστοειδών, που μας κάνουν μαθήματα ιστορίας, μαθήματα αξιοπρέπειας και μαθήματα εθνικής συνείδησης. Τα απορρίπτουμε μετά βδελυγμίας, όταν προέρχονται από τέτοια άτομα.

Επίσης, ενδιαφέρον ήταν το θέμα που επεσήμανε ο κ. Λοβέρδος, σε σχέση με την Επιτροπή, στην οποία δεν είμαι μόνιμο μέλος, αντικαθιστώ τον συνάδελφο από το ΠΟΤΑΜΙ, αλλά, πραγματικά λείπει η διαρκής συγκρότηση και εργασία της Επιτροπής, ως προς τις εξωτερικές υποθέσεις. Ιδίως αυτή την περίοδο, που ακούμε διάφορα από τους γείτονες, από την Τουρκία και την Αλβανία, θα έπρεπε να συζητήσουμε μεταξύ μας πολύ σοβαρά θέματα, που αφορούν στη χώρα μας και τις σχέσεις μας με τις άλλες, γείτονες χώρες, καταρχάς.

Ως προς τις συγκεκριμένες κυρώσεις, θα ήθελα να πω ότι εμείς θα ψηφίσουμε και τις τρεις Συμβάσεις, διότι μιλάμε για υλοποίηση υποχρεώσεων της χώρας μας, υποχρεώσεις που απορρέουν από υπάρχουσες συνθήκες και συμφωνίες, διμερείς ή μεγαλύτερες της χώρας μας με άλλες ευρωπαϊκές χώρες σε οικονομικά, εργασιακά, πολιτιστικά, στρατιωτικά και επιχειρησιακά θέματα. Προφανώς, θα εγκρίνουμε την κύρωσή τους, στο βαθμό μάλιστα που δεν απορρέει από την κύρωση αυτή ιδιαίτερο οικονομικό κόστος, που να είναι εις βάρος του δημοσίου συμφέροντος ή να επιβαρύνει τον Προϋπολογισμό ή τους υπολογισμούς μας, περί τα οικονομικά.

Πρέπει βεβαίως να είμαστε προσεκτικοί σε διάφορα πράγματα που αφορούν στις σχέσεις μας με άλλες ευρωπαϊκές χώρες, αλλά και με τη δική μας μεγάλη ευρωπαϊκή οικογένεια, όπου θα μπορούσε ο ρόλος της χώρας μας να είναι πολύ πιο ισχυρός και βαρύνων, σε σχέση μάλιστα με πράγματα που μας αφορούν άμεσα ως προς τα ανοικτά θαλάσσια σύνορα που έχουμε και σε σχέση με συμφωνίες, που εμείς έπρεπε να είχαμε ζητήσει και να έχουμε δώσει το πλαίσιο στους Οργανισμούς και στους φορείς που θα τις υλοποιήσουν, παρά να περιμένουμε να γίνει αυτό από τους άλλους και να μας επιβληθεί με έναν τρόπο, όπου δεν μπορούμε, μερικές φορές, να ελέγξουμε και τον τρόπο με τον οποίο θα υλοποιηθούν.

Αυτό και κλείνει η παρένθεση, δεν θα ήθελα να επεκταθώ και νομίζω ότι καταλαβαινόμαστε. Αυτές οι Κυρώσεις που είναι Κυρώσεις ρουτίνας, βεβαίως, πρέπει το κόμμα μου, το Ποτάμι, να τις στηρίξει και να τις ψηφίσει και θα τις στηρίξει, όταν μάλιστα είπαμε ότι δεν έχουν ένα ιδιαίτερο οικονομικό κόστος. Τώρα, ως προς το λάθος και την επισήμανση που έκανε η κυρία Κανέλλη, σχετικά με τα «πτώματα και τα σώματα», το Ποτάμι και εγώ προσωπικά κι όλοι μας, πιστεύουμε ότι είναι ευχής έργον που η χώρα μας ανήκει σε ένα ευρωπαϊκό σώμα και δεν ανήκει σε άλλα τυμπανιαία ευρωπαϊκά ή άλλων περιοχών, πτώματα, τα οποία δεν θέλω να επεκταθώ επί αυτού επίσης.

Είναι ευχής έργο που η Ελλάδα ανήκει στη μεγάλη ευρωπαϊκή οικογένεια και στο στενό πυρήνα της ευρωπαϊκής οικογένειας, ακόμα και όταν αυτή είναι άστοχη, όταν εφαρμόζει πολιτικές που δεν είναι και οι καλύτερες, όταν κάνει υπαναχωρήσεις σε δικαιώματα ή σε πράγματα, που θα μπορούσε να τα προχωρήσει με μεγαλύτερα και ταχύτερα βήματα ως προς την ευρωπαϊκή ολοκλήρωση, στην οποία εμείς πιστεύουμε. Αντίθετα με άλλους που πιστεύουν και ελπίζουν στην διάλυση αυτής της ευρωπαϊκής οικογένειας, μάλιστα, όλοι μας από όλες τις περιοχές από την άκρα Αριστερά, ως την άκρα δεξιά λέμε την περίφημη εξυπνάδα, ότι όλοι είμαστε υπέρ της Ευρώπης, αλλά θέλουμε μια άλλη Ευρώπη.

Το ίδιο λένε οι κομμουνιστές, το ίδιο λένε οι σοσιαλιστές, το ίδιο λένε οι φασίστες, το ίδιο λένε οι νεοφιλελεύθεροι, οι απλοί φιλελεύθεροι, οι δημοκράτες, όλοι λένε το ίδιο, όλοι θέλουν την Ευρώπη, αλλά μια άλλη Ευρώπη. Πρέπει να καταλήξουμε ότι θέλουμε την Ευρώπη, μακάρι να την κάνουμε σιγά σιγά άλλη και καλύτερη. Αυτό για τα θέματα της κύρωσης των τριών συμφωνιών και δεν θέλω να επεκταθώ στα σημεία, γιατί δεν έχει νόημα, είναι γνωστά, έχουν ειπωθεί και ξανά ειπωθεί. Όμως ένα θέμα τελευταίο που ήθελα να πω είναι όσον αφορά τις τροπολογίες. Είναι πάγια τακτική της Κυβέρνησης ΣΥ.ΡΙΖ.Α. και ΑΝ.ΕΛ. να «τσοντάρουμε» τροπολογίες, σε Κυρώσεις τέτοιου τύπου, σε Κυρώσεις ρουτίνας ή σε άλλα άσχετα νομοσχέδια.

Τροπολογίες που μπορεί να είναι από πολύ σοβαρές, μπορεί να είναι επείγουσες, μπορεί να είναι δημιουργικές, μπορεί να είναι χρήσιμες να εφαρμοστούν και να ψηφιστούν, αλλά συνήθως είναι «τσόντες», γιατί κάποια «μαϊμουδιά» θέλουν να τακτοποιήσουν και γι' αυτό μπαίνουν ως «τσόντα» σε Κυρώσεις, συνήθως, έχει γίνει και είναι πολλοστή φορά που μας συμβαίνει αυτό. Εμείς δεν θα ψηφίσουμε αυτές τις Τροπολογίες, επί της ουσίας όμως θα μπορούσαμε να το συζητήσουμε, εάν συζητούσαμε σε ένα σχετικό νομοσχέδιο. Να συζητήσουμε για το φεστιβάλ Αθηνών, πώς ήταν, πώς το κάναμε, πώς θα έπρεπε να είναι, πώς κακώς ήταν, πώς κακώς το κάναμε, πώς τοποθετούνται, πώς όσοι προσλαμβάνονται, άνθρωποι ανάλογα με το εάν είναι ημέτεροι, με «η» ή με «υ» και επί της ουσίας μιλώντας, δε θα δεχθούμε να τις ψηφίσουμε, καταψηφίζουμε τις τροπολογίες.

Στην δεύτερη τροπολογία, όπου λέει ότι ο Γενικός Διευθυντής δεν είναι απαραίτητο να είναι από την ελεύθερη αγορά, αλλά μπορεί να είναι και από Νομικό Πρόσωπο Δημοσίου Δικαίου, αυτή είναι η τροπολογία. Αυτό πάει να πει, νομίζω, ότι τον έχουμε βρει και είναι από Νομικό Πρόσωπο Δημοσίου Δικαίου, μας εμποδίζει ο νόμος όμως να τον διορίσουμε ως Γενικό Διευθυντή του Φεστιβάλ Αθηνών και γι' αυτό φέραμε αυτήν την τροπολογία. Δηλαδή, είναι περίπου και ελπίζω να μην καταστρέψω τη καριέρα του ανθρώπου, επειδή τον «καρφώνω» με τέτοιο τρόπο, αλλά νομίζω ότι μερικά πράγματα που είναι ηλίου φαεινότερα, θα πρέπει να είμαστε λίγο πιο προσεκτικοί στην διευθέτηση και στην τακτοποίησή τους. Σας ευχαριστώ πάρα πολύ.

ΜΟΥΣΤΑΦΑ ΜΟΥΣΤΑΦΑ (Προεδρεύων των Επιτροπών): Τον λόγο έχει ο κ. Δέδες.

ΙΩΑΝΝΗΣ ΔΕΔΕΣ (Εισηγητής του ΣΥΡΙΖΑ): Προς αποκατάσταση της αλήθειας, κύριε Πρόεδρε, σας ευχαριστώ πολύ που μου δίνετε τον λόγο.

Αναφέρθηκε από δύο προηγουμένους συναδέλφους, όσον αφορά στην διαστρέβλωση που έκανα εγώ με τη λέξη «EUROCORPS». Θα ήθελα να πω ότι αναφέρεται ουσιαστικά στην Αιτιολογική Αίτηση πολλάκις ακριβώς έτσι. Η λέξη είμαι λατινική: corpus corpureum. Θέλω να σας εξηγήσω, προς αποκατάσταση της αλήθειας, ουσιαστικά είναι μία απόστροφος EUROCORPS δηλαδή: Είναι το Ευρωπαϊκό Σώμα του ΝΑΤΟ το “S”, δηλαδή «του», είναι η πτώση γενική, δηλαδή, «του Σώματος». Ως εκ τούτου, λοιπόν, αυτή είναι η αλήθεια.

Ξέρατε; Να σας πω και κάτι ακόμα. Η γενιά μου έβγαλε το Λύκειο και οι σοβαρές σπουδές έγιναν στις δύο τελευταίες τάξεις του Λυκείου, όπως θέλει αυτή τη στιγμή η Κυβέρνηση με τον καινούργιο Υπουργό που ισχυρίζεται, να ισχυροποιήσει το Λύκειο. Εμείς στη γενιά μας, δεν πήγαμε φροντιστήριο, για να μπούμε στο πανεπιστήμιο, γιατί είχαμε ολοκληρωμένες γνώσεις κι έτσι μπήκαμε στον πανεπιστήμιο. Την ιατρική που «έβγαλε», δεν είχε φιλολογική σχολή μέσα ή μάθημα κι όμως μάθαμε αυτά τα πράγματα. Κύριε Πρόεδρε, εν αντιθέσει με άλλους μεταγενέστερους μαθητές, οι οποίοι πλήρωσαν φροντιστήρια μάθανε ουσιαστικά πράγματα και εισήχθησαν, αλλά τους ήρθε ακριβά και δεν έμαθαν ουσιαστικά αυτά που έπρεπε να μάθουν. Σας ευχαριστώ.

ΜΟΥΣΤΑΦΑ ΜΟΥΣΤΑΦΑ (Προεδρεύων των Επιτροπών): Τον λόγο έχει ο κ. Ψαριανός.

ΓΡΗΓΟΡΙΟΣ ΨΑΡΙΑΝΟΣ (Ειδικός Αγορητής του «Ποταμιού»): Θα ήθελα να συμπληρώσω κάτι. Δεν αφορούσε προσωπικά, νομίζω, η παρέμβαση της κυρίας Κανέλλη τον συνάδελφο, ούτε αμφισβήτησε την εκπαίδευσή μας, ως προς τα αγγλικά και τις αποστρόφους. Ήταν ένα τέχνασμα, μια «εξυπνάδα» της Λιάνας Κανέλλη, την οποία εγώ αποδέχθηκα και συζήτησα, αν συμμετέχω «σε σώμα ή σε πτώμα» και πού μυρίζουν πτώματα.

ΜΟΥΣΤΑΦΑ ΜΟΥΣΤΑΦΑ (Προεδρεύων των Επιτροπών): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Ευχαριστώ, κύριε Πρόεδρε. Κύριε Υπουργέ, αγαπητοί εκπρόσωποι του Υπουργείου Εθνικής Άμυνας, επιτρέψτε μου να εκφράσω τις θερμές μου ευχές επί τη ευκαιρία της εορτής της μνήμης των αγίων της πίστεώς μας, ευχόμενος η Θεία Χάρη τους να περιβάλει το Σώμα της Πολεμικής Αεροπορίας και να προστατεύει εκείνους που καθημερινά με κίνδυνο της ζωής τους προστατεύουν και προασπίσουν την εθνική μας ακεραιότητα και την ελευθερία μας.

Ξεκινώντας, λοιπόν, από το πρώτο θέμα της ημερήσιας διάταξης, της συνεργασίας μας με την Γαλλία και το τεχνολογικό επίτευγμα του μη επανδρωμένου αεροσκάφους, να πω ότι η πρώτη Συμφωνία υπεγράφη στην Αθήνα στις 11 Ιανουαρίου 2006 και στο Παρίσι 16 Ιανουαρίου 2006 από το Ελληνικό και Γαλλικό Μέρος αντίστοιχα, ενώ η τροποποίηση υπ’ αριθμ. 1, στις 21 Ιουνίου 2010 και στις 30 Νοεμβρίου του 2010 από το Γαλλικό και Ελληνικό Μέρος, αντίστοιχα.

Το πρόγραμμα UCAV είναι ένα διευρωπαϊκό πρόγραμμα τεχνολογικής αιχμής που αφορά στην σχεδίαση και κατασκευή σε κλίμακα 1:1 ενός πρωτότυπου μη επανδρωμένου αεροχήματος μάχης με σκοπό αποκλειστικά την ανάπτυξη, παρουσίαση τεχνολογιών στον τομέα μη επανδρωμένων μαχητικών αεροσκαφών. Με την υλοποίηση του συγκεκριμένου προγράμματος, τα μετέχοντα κράτη μέλη προσδοκούν ότι θα έχουν αναπτύξει και διευρύνει το αεροναυπηγικό υπόβαθρο της Ευρώπης, προκειμένου να μην υστερεί σε παγκόσμιο επίπεδο έναντι των λοιπών χωρών.

Ανάδοχος της κύριας Σύμβασης υλοποίησης του προγράμματος είναι η γαλλική εταιρεία Dassault AVIATION και από ελληνικής πλευράς συμμετέχει ως υπεργολάβος η Ελληνική Αεροπορική Βιομηχανία, η ΕΑΒ, δηλαδή. Εκτός της Ελλάδος και της Γαλλίας, στο πρόγραμμα συμμετέχουν η Σουηδία, Ιταλία, Ισπανία και Ελβετία, οι οποίες έχουν υπογράψει διακριτές συμφωνίες διοικητικής φύσεως με την Γαλλία.

Κατά την εξέλιξη του προγράμματος, προέκυψαν δυσκολίες και καθυστερήσεις οι οποίες, λόγω του ερευνητικού αναπτυξιακού χαρακτήρα του υπόψιν έργου, δεν είναι πάντα εφικτό να προβλεφθούν. Οι δυσκολίες αφορούν κυρίως σε νέες καινοτόμες τεχνολογίες, που χρειάστηκε να εξελιχθούν με άμεσο αποτέλεσμα, οι συμμετέχουσες αμυντικές βιομηχανίες πλην της ΕΑΒ να επικαλεστούν αυξημένα έξοδα και ζημίες και να αιτηθούν επιπλέον χρηματοδότησης.

Ως εκ τούτου, επειδή όλα τα υπόλοιπα κράτη μέλη χρηματοδότησαν με επιπλέον κονδύλια το πρόγραμμα για να καλύψουν μέρος των ζημιών που επικαλέστηκαν οι αντίστοιχες βιομηχανίες, πλην της Ελλάδας, ζητήθηκε από την ελληνική πλευρά η αναπροσαρμογή του ποσοστού συμμετοχής μας στο υπόψιν πρόγραμμα. Ο σκοπός της υπό κύρωσης συμφωνίας, είναι η τροποποίηση και η υιοθέτηση της γαλλικής πρότασης αναπροσαρμογής του ποσοστού συμμετοχής της Ελλάδας στο υπόψιν πρόγραμμα. Βέβαια, υπάρχουν και τα σχετικά άρθρα, τα οποία πλαισιώνουν αυτή κάθε αυτή τη συμφωνία.

Πηγαίνω στην δεύτερη της ημερήσιας διάταξης, κύριε Πρόεδρε, αναφορικά με τη συμφωνία αυτή που αφορά συνεργασία εντός του πολυεθνικού συντονιστικού και των στρατηγικών θαλασσίων μεταφορών της Αθήνας και της τεχνικής διευθέτησης μεταξύ του Υπουργείου Εθνικής Άμυνας και του Υπουργείου Άμυνας της Δημοκρατίας της Βουλγαρίας, που υπογράφτηκε 19 Σεπτεμβρίου το 2012. Η συμφωνία κρίνεται επωφελής για την Ελλάδα, γιατί προάγει τα συμφέροντα της ελληνικής εμπορικής ναυτιλίας. Σκοπός της υπό κύρωσης συμφωνίας είναι να καθορίσει το πλαίσιο της συνεργασίας μεταξύ των συμβαλλόμενων μερών στον τομέα των δραστηριοτήτων, μετακινήσεων και μεταφορών.

Πιο συγκεκριμένα το παρόν μνημόνιο συναντίληψης αποτελείται από 11 άρθρα. Το άρθρο 2 κατά την άποψή μας είναι σημαντικότερο και επισημαίνει ότι ο στόχος της συμφωνίας αυτής είναι ο καθορισμός των παρεχόμενων υπηρεσιών, προκειμένου να βοηθηθεί η Δημοκρατία της Βουλγαρίας στην επίλυση των ελλείψεών της σε στρατιωτικές μεταφορές με ιδιαίτερη μέριμνα, για εκείνες που προκύπτουν από την ανάγκη ταχείας ανάπτυξης δυνάμεων στις επιχειρήσεις του ΝΑΤΟ, της Ευρωπαϊκής Ένωσης ή άλλων πολυεθνικών φορέων, οι οποίες διεξάγονται υπό την εντολή των Ηνωμένων Εθνών ή σε ασκήσεις της Ευρωπαϊκής Ένωσης ή του ΝΑΤΟ. Ορίζεται ως επιδίωξη η διευκόλυνση παροχής υπηρεσιών από το πολυεθνικό συντονιστικό κέντρων στρατηγικών θαλασσίων μεταφορών της Αθήνας προς την Δημοκρατία της Βουλγαρίας και οριοθετείται το είδος των υπηρεσιών αυτών. Στο άρθρο 6 ρυθμίζονται οι οικονομικές διατάξεις, καθορίζονται οι διαδικασίες μίσθωσης, οι επιχειρησιακές δραστηριότητες, όπως περιγράφονται στο άρθρο 4. 1 του παρόντος, καθώς και λειτουργικές δαπάνες χρηματοδοτούνται από την Ελληνική Δημοκρατία.

Τέλος η τρίτη συμφωνία στην ημερήσια διάταξη που αφορά την επάνδρωση, χρηματοδότηση, διοίκηση και υποστήριξη του στρατηγείου…

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Τη στελέχωση, όχι επάνδρωση, για να μην υπάρχουν παρεξηγήσεις. Το έχουμε αλλάξει. Είναι άντρες και γυναίκες μαζί, είναι παλαιότερα τα κείμενα.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Τη στελέχωση, λοιπόν, μην θεωρηθούμε και ρατσιστές. Έχετε δίκιο. Ευχαριστώ για την διόρθωση.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Σας πληροφορώ ότι τα στελέχη του Υπουργείου Εθνικής Άμυνας, οι αξιωματικοί, αλλά και οι πολιτικοί υπάλληλοι είναι εξαιρετικοί στην δουλειά τους.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Χαίρομαι που το ακούω. Δεν αμφιβάλω καθόλου, μας κάνει δε υπερήφανους αυτό που λέτε. Άρα, λοιπόν, η υποστήριξη του στρατηγείου «EUROCORPS» θα συμφωνήσω απόλυτα με την παρατήρηση και την αποκατάσταση της αλήθειας που κάνατε, κύριε Δέδε, ευρωπαϊκό στρατιωτικό σώμα, σώμα ταχείας ανάπτυξης ΝΑΤΟ, υπογράφτηκε στο Στρασβούργο στις 8 Οκτωβρίου 2013 και στις 3 Ιουλίου του 2014.

Επιτρέψτε μου να κάνω ένα σχόλιο σε αυτό το σημείο, πως για ακόμα μια φορά παρατηρούμε πως τέτοιου είδους συμφωνίες, έχουν καθυστερήσει σημαντικά να κυρωθούν στην Βουλή από τις προηγούμενες κυβερνήσεις, με αποτέλεσμα να δεχόμαστε κριτική ορισμένες φορές. Σκοπός της τεχνικής συμφωνίας είναι ο καθορισμός των γενικών προϋποθέσεων σχετικά με τη στελέχωση, χρηματοδότηση, διοίκηση και υποστήριξη του στρατηγείου. Επίσης, η συγκεκριμένη συμφωνία έχει ως σκοπό να δημιουργήσει τις διατάξεις για τη συμμετοχή των συνεργαζόμενων κρατών με το ΝΑΤΟ στις δραστηριότητες του EUROCORPS, μέσω συνεργασίας του προσωπικού τους με το στρατηγείο EUROCORPS, θεσπίζοντας διαδικασίες για στελέχωση, χρηματοδότηση, διοίκηση και υποστήριξή του καθώς και τον διαμοιρασμό κόστους ανάμεσα στους συμβαλλόμενους. Η υπό κύρωση συμφωνία περιλαμβάνει 12 τμήματα και τρία προσαρτήματα. Θα αναφερθώ στο έκτο τμήμα, στο οποίο γίνεται λόγος για το καθεστώς πειθαρχίας, που υπόκειται το υφιστάμενο προσωπικό του EUROCORPS, δηλαδή, στην ουσία το πειθαρχικό κώδικα που υπόκειται το συνεργαζόμενο με το ΝΑΤΟ κράτος.

Κλείνοντας, οι Ανεξάρτητοι Έλληνες υπερψηφίζουμε τις συμφωνίες αυτές από τις οποίες η χώρα μας αναμένεται να έχει πολλαπλά οφέλη.

ΜΟΥΣΤΑΦΑ ΜΟΥΣΤΑΦΑ (Προεδρεύων της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ευχαριστώ πολύ, κύριε Πρόεδρε. Κύριε Υπουργέ, αγαπητά στελέχη των Ενόπλων Δυνάμεων, κυρίες και κύριοι συνάδελφοι, καταρχήν θα ήθελα να δώσω τις θερμότερες ευχές μου στα στελέχη της Πολεμικής μας Αεροπορίας λόγω της ημέρας σήμερα, που γιορτάζουν οι Ταξιάρχες.

Θα ήθελα από τη δική μου την πλευρά να ξεκινήσω από τις τροπολογίες, τις οποίες έχουμε σήμερα. Καταλαβαίνουμε το πρόβλημα, το οποίο υπάρχει με την «Ελληνικό Φεστιβάλ Α.Ε.». Όντως, πραγματικά, υπάρχει ένα πρόβλημα, αλλά με τον τρόπο με τον οποίον έρχονται οι τροπολογίες σήμερα εδώ στην Επιτροπή, τον ίδιο τρόπο με τον οποίο έρχονται σχεδόν συνέχεια εδώ και ένα χρόνο από τότε που η Ένωση Κεντρώων βρίσκεται στο ελληνικό Κοινοβούλιο, δεν μας αφήνει περιθώρια, για να τοποθετηθούμε στην παρούσα φάση. Άρα, λοιπόν, επιφυλασσόμεθα επί των τροπολογιών και θα τοποθετηθούμε στην Ολομέλεια.

Όσον αφορά τώρα στις κυρώσεις, τις οποίες ερχόμαστε σήμερα εδώ, για να διατυπώσουμε άποψη. Η Αεροναυπηγική είναι εκείνη που περισσότερο από οποιαδήποτε άλλη επιστήμη ενσαρκώνει τη δύναμη της ανθρώπινης θέλησης, καθώς αντιπροσωπεύει τη νίκη επί της βαρύτητας, όπως ακριβώς την οραματίστηκε η ανθρωπότητα από τη μυθική εποχή του Δαίδαλου. Οι επιστημονικές ανακαλύψεις και οι τεχνολογικές καινοτομίες οδήγησαν σήμερα στην πραγμάτωση της έννοιας μη επανδρωμένης πτήσης και μάλιστα με αεροσκάφη τύπου ΣΤΕΛΘ. Ο διεθνής ανταγωνισμός που γρήγορα αναπτύχθηκε στο τομέα της αεροναυπηγικής με σκοπό την ανάπτυξη προηγμένων τεχνολογιών ικανών να παράξουν καινοτόμες εφαρμογές στο πεδίο της Αμυντικής Βιομηχανίας, οδήγησε στην εκπόνηση και χρηματοδότηση διακρατικών ερευνητικών προγραμμάτων, όπως είναι και αυτό που περιγράφεται στην υπό κύρωση τροποποίηση της Συμφωνίας Διοικητικής Φύσης, που εμείς και άλλες ευρωπαϊκές χώρες υπογράψαμε με τους Γάλλους, ήδη από τον Ιανουάριο του 2006.

Σύμφωνα, λοιπόν, με αυτό το φιλόδοξο και ελπιδοφόρο πρόγραμμα στο οποίο να σημειώσουμε πως η Ελλάδα συμμετέχει με την Ε.Α.Β. και η Γαλλία συμμετέχει με την Dassault, σχεδιάζεται αυτή τη στιγμή και κατασκευάζεται στην Ευρώπη ένα πρωτότυπο, μη επανδρωμένο μαχητικό αεροσκάφος σε φυσικό μέγεθος, με αποκλειστικό σκοπό την ανάπτυξη και την παρουσίαση νέων τεχνολογιών και καινοτόμων εφαρμογών στον τομέα της Αεροναυπηγικής.

Όπως ήταν αναμενόμενο, κυρίως, εξαιτίας της καινοτόμου φύσης του υπό έρευνα αντικειμένου - το είχαν επισημάνει άλλωστε και οι εμπνευστές του προγράμματος - παρουσιάστηκαν πολλά απρόοπτα και προέκυψαν αρκετά προβλήματα, τα οποία όμως αντιμετωπίστηκαν, ως προκλήσεις με οργανωμένο και επιστημονικό τρόπο, ώστε η πρόοδος να είναι σε κάθε περίπτωση εξασφαλισμένη, έστω και αν αυτή εντοπίζεται στην ακριβέστερη επαναδιατύπωση παλαιότερων, γνωστών προβληματισμών, που η σύγχρονη επιστημονική και τεχνολογική έρευνα, επιδιώκει και φιλοδοξεί να λύσει.

Οι καθυστερήσεις και τα απρόοπτα που φυσιολογικά παρουσιάστηκαν κατά την εκτέλεση του προγράμματος οδήγησαν, αφενός, σε αύξηση των εξόδων και αφετέρου, στην ανάγκη επαναπροσδιορισμού χρονοδιαγραμμάτων, αλλά και ειδικών αναπροσαρμογών σε διάφορα ποσοστά, τιμές, δείκτες και μεταβλητές. Δεν είναι η πρώτη φορά. Τον Νοέμβριο του 2010 το ελληνικό Κοινοβούλιο αποδέχτηκε και προχώρησε στην κύρωση της πρώτης τροποποίησης της Συμφωνίας Διοικητικής Φύσης, αντίστοιχης με τη σημερινή δεύτερη τροποποίηση, την οποίαν εξετάζουμε και για την οποία δεν υπάρχει καμία αμφιβολία πως είναι προς όφελος της Ελλάδας και εξυπηρετεί τα εθνικά μας συμφέροντα.

Λαμβάνοντας, λοιπόν, υπόψη πως η Ελλάδα δεν επιβαρύνεται οικονομικά από την προτεινόμενη τροποποίηση, καθώς και το γεγονός πως έχουμε πληρώσει τη συμμετοχή μας στο εν λόγω πρόγραμμα ύψους περίπου 20 εκατ. ευρώ, ήδη, από το 2013, θα υπερψηφίσουμε την κύρωση της δεύτερης τροποποίησης της Συμφωνίας Διοικητικής Φύσης, μεταξύ του Υπουργείου Άμυνας της Γαλλικής Δημοκρατίας και του Υπουργείου Εθνικής Άμυνας της Ελληνικής Δημοκρατίας, περί συνεργασίας στο πλαίσιο Τεχνολογικού Συστήματος Επίδειξης μη Επανδρωμένου Μαχητικού Αεροσκάφους.

Όσον αφορά στη δεύτερη κύρωση, ο τομέας των Στρατηγικών Θαλασσίων Μεταφορών αποτελεί εξαιρετικό πεδίο για την ενίσχυση από την μια των διακρατικών σχέσεων με τις γειτονικές μας χώρες και από την άλλη την ενίσχυση του ρόλου της Ελλάδας ως σταθερού πυλώνα ειρήνης και δημοκρατίας στην δοκιμαζόμενη περιοχή της Νοτιοανατολικής Ευρώπης. Στο πλαίσιο αυτό, το Πολυεθνικό Κέντρο Στρατηγικών Θαλασσίων Μεταφορών της Αθήνας, παίζει έναν ιδιαίτερο και σίγουρα πάρα πολύ σημαντικό ρόλο, όπως άλλωστε μας έχει δοθεί η ευκαιρία να το επισημάνουμε και σε άλλες συζητήσεις στη συγκεκριμένη Επιτροπή.

Η κύρωση, λοιπόν, του Μνημονίου Συναντίληψης και της σχετικής Τεχνικής Διευθέτησης με την γειτονική Δημοκρατία της Βουλγαρίας, εξυπηρετεί την Ελλάδα και τα συμφέροντά της, καθώς μεταξύ άλλων ενισχύει την ελληνική εμπορική ναυτιλία, ενώ ταυτόχρονα, επιλύει μια σειρά προβλημάτων, που αντιμετωπίζει η Βουλγαρία στον τομέα των στρατηγικών μεταφορών. Διανύουμε μια περίοδο κρίσιμη και ρευστή γεωπολιτικά και θα πρέπει να φροντίσουμε, να ενισχύουμε με κάθε τρόπο συμφωνίες και πρακτικές, που προάγουν τη συνεργασία μεταξύ των λαών και εξυπηρετούν τη διατήρηση της ειρήνης.

Γνωρίζοντας τον σημαντικό ρόλο που καλείται να διαδραματίσει το ΠΟΣΚΕΣΘΑΜ και αναγνωρίζοντας την ανάγκη για ποιοτική αναβάθμιση των συνεργασιών μας με τη Δημοκρατία της Βουλγαρίας υπερψηφίζουμε την Κύρωση του Μνημονίου Συναντίληψης και της Τεχνικής Διευθέτησης μεταξύ του Υπουργείου Εθνικής Άμυνας της Δημοκρατίας της Βουλγαρίας και του Ελληνικού Υπουργείου Εθνικής Άμυνας.

Όσον αφορά στην τρίτη Κύρωση, κ.κ. συνάδελφοι, καλούμαστε εδώ να κυρώσουμε τη Τεχνική Συμφωνία σχετικά με τη στελέχωση, τη χρηματοδότηση, τη διοίκηση και την υποστήριξη του Στρατηγείου EUROCORPS. Πρόκειται για μια Συμφωνία που, όπως ήδη αναφέρθηκε, η Ελλάδα την έχει υπογράψει ήδη από τον Απρίλιο του έτους 2014 και κρίνεται επωφελής για τη Χώρα μας, καθώς ενισχύει τον ρόλο της στο πλαίσιο της συμμετοχής της στον θεσμό των Τακτικών Σχηματισμών Μάχης της Ευρωπαϊκής Ένωσης. Είναι μεγάλη ανάγκη της Ευρωπαϊκής Ένωσης να μπορεί να διαχειρίζεται αποτελεσματικά κρίσεις, όπου η ικανότητά της για ταχεία αντίδραση μπορεί να αποτρέψει την επικίνδυνη κλιμάκωση δύσκολων καταστάσεων. Στο πλαίσιο αυτό, οι σχετικές προβλέψεις για τη λειτουργία του Στρατηγείου EUROCORPS είναι σωστές και οφείλουμε να ενισχύσουμε την επιλογή της Χώρας μας να είναι στον κεντρικό πυρήνα του ΝΑΤΟ και της Ευρώπης υπερψηφίζοντας την Κύρωση της υπό εξέταση Τεχνικής Συμφωνίας.

Κλείνοντας την εισήγησή μου, θα ήθελα να κάνω το εξής σχόλιο. Υπερψηφίζουμε τις τρεις αυτές Κυρώσεις, διότι ενισχύουν τη θέση μας στον κεντρικό πυρήνα του ΝΑΤΟ και της Ευρωπαϊκής Ένωσης, δεν ξεχνάμε, όμως, πως όλες αυτές οι απαραίτητες αποφάσεις - και θέλω να γίνει κατανοητό σε όλους - έχουν και κάποιο πολύ σημαντικό οικονομικό κόστος.

Τι γνώμη έχουν ουσιαστικά οι συνταξιούχοι για τα 20 εκ. ευρώ που δίνουμε για να φτιάξουμε μαζί με άλλες ευρωπαϊκές χώρες μη Επανδρωμένο Μαχητικό Αεροσκάφος; Τη στιγμή ειδικά που μετά από δεκαετίες εργασίας και ενώ έχουν πληρώσει στο σύνολο τις ασφαλιστικές τους εισφορές, αναγκάζονται να στήνονται σε ουρές, για να πάρουν δωρεάν φάρμακα και φαγητό. Για όποιον, λοιπόν, αναρωτιέται, σας λέω ότι αυτό είναι το κόστος του να έχουμε γείτονα την Τουρκία που συχνά-πυκνά ξεχνά πού αρχίζουν και πού τελειώνουν τα σύνορά της. Αυτό, λοιπόν, το φάρμακο στην «αμνησία» των Τούρκων πληρώνουμε ουσιαστικά εμείς, ως χώρα, ως Ελλάδα, εδώ και πολλές δεκαετίες.

ΜΟΥΣΤΑΦΑ ΜΟΥΣΤΑΦΑ (Προεδρεύων της Επιτροπής): Τον λόγο έχει ο κ. Δημοσχάκης.

ΑΝΑΣΤΑΣΙΟΣ ΔΗΜΟΣΧΑΚΗΣ: Χρόνια πολλά στην Πολεμική Αεροπορία μας. Οι Αρχάγγελοι του Χριστιανισμού και της Ορθοδοξίας πάντα να προστατεύουν τους ιπτάμενους φρουρούς του Αιγαίου και όχι μόνον, που με ηρωισμό και υψηλό φρόνημα προσφέρουν τις υπηρεσίες τους με κίνδυνο, εν καιρώ ειρήνης και επιδεικνύουν κάθε προφύλαξη. Θερμές ευχές και ασφαλείς πτήσεις, αλλά και ειρηνικά χρόνια στην Πατρίδα μας και στη γειτονιά μας.

Το θέμα μας είναι η Συμφωνία με τη Γαλλία για το Τεχνολογικό Σύστημα Επίδειξης μη Επανδρωμένου Μαχητικού Αεροσκάφους, δηλαδή μιλάμε ουσιαστικά για μια τροποποίηση αυτής, εξαιτίας των δυσκολιών και των καθυστερήσεων που προέκυψαν κατά την εξέλιξη του Προγράμματος. Το γεγονός αυτό επιβάρυνε το οικονομικό σκέλος του αρχικού Προγράμματος. Οι συμμετέχουσες αμυντικές βιομηχανίες, εκτός από την ΕΑΒ, που μετέχει ως υπεργολάβος από ελληνικής πλευράς, επικαλέστηκαν ζημιές και αιτήθηκαν περαιτέρω χρηματοδότηση. Αυτό σημαίνει ότι ζητήθηκε και από τη χώρα μας η αναπροσαρμογή του ποσοστού συμμετοχής μας στο συγκεκριμένο Πρόγραμμα.

Είναι κατανοητό ότι οι καιροί είναι πολύ δύσκολοι. Η κοινωνία έχει ξεπεράσει τα όριά της, λόγω της συνεχιζόμενης οικονομικής κρίσης και τη θηλιά των Μνημονίων και κυρίως του τρίτου που είναι σε εξέλιξη. Η Άμυνά μας είναι θέμα που αγγίζει όλους τους Έλληνες και εκτιμώ ότι το θεωρούν άμεσης προτεραιότητας και φυσικά είναι έτοιμοι να συμμετάσχουν με τον οβολό τους σε αυτήν την προσπάθεια. Συνεπώς, παίζει σημαντικό ρόλο η συμμετοχή μας σε αυτό το Διευρωπαϊκό Πρόγραμμα τεχνολογικής αιχμής. Ιδιαίτερης σπουδαιότητας είναι και η Τεχνική Συμφωνία για την επάνδρωση, χρηματοδότηση, διοίκηση και υποστήριξη του Στρατηγείου του Ευρωπαϊκού Στρατιωτικού Σώματος, όπου μετέχει και η γειτονική Τουρκία.

Η χώρα μας οφείλει να έχει ενεργητικό ρόλο στο θεσμό των τακτικών σχηματισμών μάχης της Ευρωπαϊκής Ένωσης ανταποκρινόμενη πλήρως στις απαιτήσεις όλου του φάσματος διαχείρισης κρίσεων ταχείας αντίδρασης. Είναι σημαντική η συνεργασία μας με τις χώρες της βορειοατλαντικής συμμαχίας στις δραστηριότητες του σώματος ταχείας ανάπτυξης, συμβάλλοντας έτσι στη διάθεση για μια κοινή πολιτική ευρωπαϊκής άμυνας και ασφάλειας.

Η υπογραφή μνημονίου με την Βουλγαρία για τη συνεργασία εντός του Πολυεθνικού Συντονιστικού Κέντρου Στρατηγικών Θαλασσίων Μεταφορών της Αθήνας αποτελεί μια διακρατική συμφωνία στον τομέα των στρατηγικών μεταφορών. Αυτή η συμφωνία είναι σίγουρα επωφελής. Προωθεί τα συμφέροντα της εμπορικής ναυτιλίας. Παράλληλα, αναδεικνύεται ο κομβικός μας ρόλος. Οι τρεις παραπάνω συμφωνίες αναβαθμίζουν ποικιλοτρόπως τον ρόλο της χώρας μας στη διεθνή σκηνή και οφείλουμε να τις εξετάσουμε, χωρίς ιδεοληψίες, αλλά με γνώμονα το κοινό συμφέρον.

Κύριε Υπουργέ, καλούμαστε να επικυρώσουμε τρεις συμφωνίες επωφελείς για τη χώρα μας, σε δύσκολους και πονηρούς καιρούς, όπου ακούγονται από ανατολάς φωνές αμφισβήτησης διεθνών συνθηκών, αλλά και στεριωμένων συνόρων μας, με πολέμους που έκλεισαν με επαίσχυντες και επώδυνες, για τα ελληνικά συμφέροντα, συνθήκες και σήμερα, φυσικά, λόγω του καιρού και του χρόνου είναι αναγκαίες. Η χώρα μας οφείλει να συσφίγγει περαιτέρω τις σχέσεις της με τις συμμαχικές χώρες και να αναβαθμίζει το ρόλο της στο ΝΑΤΟ, να θωρακίζει την άμυνά της και να δημιουργεί πρόσφορο έδαφος, για ανάπτυξη συμμαχιών σε όλα τα επίπεδα. Πάνω απ’ όλα όμως, πρέπει το ΥΕΘΑ να εξασφαλίζει ανταλλακτικά και καύσιμα και τα σέρβις των μηχανοκίνητων οχημάτων, των πολεμικών σκαφών και αεροσκαφών μας σε ποσοστό 100% αν είναι δυνατόν, ώστε αυτά να καταστούν όλα όσα διαθέτουμε, εύχρηστα και αξιοποιήσιμα. Τα οφέλη θα είναι πολύπλευρα και κανείς δεν μπορεί να τα αγνοεί σε ένα γενικότερο ρευστό περιβάλλον, που έχει δημιουργηθεί στη γειτονιά μας το τελευταίο διάστημα. Ορθώς, ο εισηγητής μας, κ. Καββαδάς, δήλωσε ότι υπερψηφίζουμε, ως Νέα Δημοκρατία, τις τρεις συμφωνίες που εισάγετε σήμερα στην αρμόδια Επιτροπή.

ΜΟΥΣΤΑΦΑ ΜΟΥΣΤΑΦΑ (Προεδρεύων της Επιτροπής): Τον λόγο έχει ο κ. Καμμένος.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Κύριε Πρόεδρε, εγώ θα καλυφθώ από τους εισηγητές της Πλειοψηφίας και της Αξιωματικής Αντιπολίτευσης, αλλά και των κομμάτων της Βουλής, που πήραν θέση επί του νομοσχεδίου. Το μόνο που θέλω να σας διαβεβαιώσω Στρατηγέ και συνάδελφε, είναι ότι υπάρχουν καύσιμα, για όλα τα Μέσα των Ενόπλων Δυνάμεων, το ηθικό είναι υψηλότατο και η δύναμη αποτροπής της χώρας μας, βρίσκεται σε ύψιστο σημείο. Μπορεί να υπάρχουν προβλήματα σε ορισμένα Μέσα σε σχέση με τα ανταλλακτικά και την συντήρηση, αλλά αφορούν Συμβάσεις οι οποίες όταν συνήφθησαν δεν είχαν περιλάβει το «follow on support», δηλαδή προμηθευτήκαμε υλικά και δεν προβλέφθηκε η συντήρηση των υλικών αυτών.

Αυτά όλα καλύπτονται με αλλαγή των αντισταθμιστικών ωφελημάτων με κατευθυντήριες γραμμές από τότε που ανέλαβα, τα οποία όσα είναι ανοιχτά, μετατρέπονται σε ανταλλακτικά και σε follow on support και καμία, μα καμία σύμβαση δεν υπογράφεται, αν δεν περιλαμβάνει το follow on support. Όσες δε υποθέσεις στο παρελθόν έχουν έρθει και οφείλουμε να προχωρήσουμε σε δικαστική διερεύνηση, προχωρούμε. Αυτό, όμως, δεν σημαίνει ότι τα Μέσα που διαθέτουν οι Ελληνικές Ένοπλες Δυνάμεις, αλλά και το υψηλό ηθικό, ο επαγγελματισμός των στελεχών, δεν αποτελούν τη μέγιστη αποτρεπτική ισχύ κατά οποιουδήποτε επιβουλεύεται την εθνική κυριαρχία και την εδαφική ακεραιότητα της χώρας.

Όσον αφορά δηλώσεις των γειτόνων, θέλω να σας διαβεβαιώσω ότι οι δηλώσεις αυτές προσπάθειες ανατροπής των Διεθνών Συμβάσεων, ουσιαστικά δείχνουν ότι εκείνοι που σέβονται το Διεθνές Δίκαιο είναι οι Έλληνες και εκείνοι οι οποίοι δεν σέβονται το Διεθνές Δίκαιο και τις Διεθνείς Συμφωνίες και την υπογραφή τους, είναι οι γείτονες.

Αυτό, όμως, στο διεθνές περιβάλλον εξελίσσεται γεωστρατηγικά στην ευρύτερη περιοχή, καταδεικνύει κάθε μέρα που περνά το δίκαιο των ελληνικών θέσεων, το οποίο το ασπαζόμαστε όλοι εδώ στη Βουλή, ανεξαρτήτως κόμματος και προελεύσεως πολιτικής. Αυτό φαίνεται από την ισχυροποίηση της χώρας στην ευρύτερη περιοχή της Μεσογείου και το ρόλο που παίζει πλέον για τη σταθερότητα στη Μέση Ανατολή, στην Βόρεια Αφρική, στην Ευρώπη, στο ΝΑΤΟ, διατηρώντας καλές σχέσεις με παραδοσιακούς φίλους σε όλον τον κόσμο.

Θέλω να πω και εγώ χρόνια πολλά για τη γιορτή των Ταξιαρχών, τη γιορτή της Πολεμικής μας Αεροπορίας. Ξεκίνησε το πρωί με επίσκεψη μαζί με τον συνάδελφο νέο Υφυπουργό Ναυτιλίας και Νησιωτικής Πολιτικής τον κ. Σαντορινιό, πήγαμε στην Σύμη, στον Ταξιάρχη και στην συνέχεια στο Τατόϊ, όπου είναι η γιορτή της Πολεμικής Αεροπορίας. Θέλω να ευχαριστήσω όλα τα κόμματα για την εκπροσώπησή τους εκεί. Και να ευχηθώ στους πιλότους μας καλές προσγειώσεις, αλλά και να ευχαριστήσω δια της Επιτροπής, όχι μόνο τους ιπταμένους, αλλά και όλους εκείνους που δίνουν τη μάχη τους στα αεροδρόμια, στα απομακρυσμένα ραντάρ, στις τεχνικές βάσεις της Πολεμικής Αεροπορίας, το στρατιωτικό και πολιτικό προσωπικό, που εξασφαλίζει την ισχύ και τη δύναμη της Πολεμικής μας Αεροπορίας. Χρόνια πολλά σε όλους. Ευχαριστώ, κύριε Πρόεδρε.

ΜΟΥΣΤΑΦΑ ΜΟΥΣΤΑΦΑ (Προεδρεύων της Επιτροπής): Ευχαριστούμε κι εμείς. Θα προχωρήσουμε στην ψήφιση της Κύρωσης των σχεδίων νόμων. Οι δύο τροπολογίες εντάσσονται στην τρίτη Κύρωση, η οποία διαμορφώνεται ως εξής: Κύρωση της Τεχνικής Συμφωνίας ανάμεσα στο Υπουργείο Εθνικής Άμυνας της Ελληνικής Δημοκρατίας, το Υπουργείο Άμυνας της Ιταλικής Δημοκρατίας, τον Υπουργό Εθνικής Άμυνας της Δημοκρατίας της Πολωνίας, τον Αρχηγό του Γενικού Επιτελείου της Δημοκρατίας της Τουρκίας (που ενεργεί εκ μέρους της Κυβέρνησης της Δημοκρατίας της Τουρκίας) αφενός, και τον Υπουργό Άμυνας του Βασιλείου του Βελγίου, τον Υπουργό Άμυνας της Γαλλικής Δημοκρατίας, το Ομοσπονδιακό Υπουργείο Άμυνας της Ομοσπονδιακής Δημοκρατίας της Γερμανίας, τον Υπουργό Άμυνας του Μεγάλου Δουκάτου του Λουξεμβούργου, τον Υπουργό Άμυνας του Βασιλείου της Ισπανίας αφετέρου, σχετικά με την στελέχωση, χρηματοδότηση, διοίκηση και υποστήριξη του Στρατηγείου EUROCORPS (Ευρωπαϊκό Στρατιωτικό Σώμα) Σώμα Ταχείας Ανάπτυξης NATO EUROCORPS (NRDC EC) και άλλες διατάξεις.

Ερωτάται η Επιτροπή, αν γίνεται δεκτή η τροπολογία με γενικό αριθμό 742 και ειδικό αριθμό 60;

ΠΟΛΛΟΙ ΒΟΥΛΕΥΤΕΣ: Δεκτή.

ΜΟΥΣΤΑΦΑ ΜΟΥΣΤΑΦΑ (Προεδρεύων της Επιτροπής): Δεκτή, κατά πλειοψηφία. Γίνεται δεκτή η τροπολογία με γενικό αριθμό 743 και ειδικό 61;

ΠΟΛΛΟΙ ΒΟΥΛΕΥΤΕΣ: Δεκτή.

ΜΟΥΣΤΑΦΑ ΜΟΥΣΤΑΦΑ (Προεδρεύων της Επιτροπής): Δεκτή, κατά πλειοψηφία. Επομένως, το σχέδιο νόμου του Υπουργείου Εθνικής Άμυνας «Κύρωση της Τεχνικής Συμφωνίας ανάμεσα στο Υπουργείο Εθνικής Άμυνας της Ελληνικής Δημοκρατίας, το Υπουργείο Άμυνας της Ιταλικής Δημοκρατίας, τον Υπουργό Εθνικής Άμυνας της Δημοκρατίας της Πολωνίας, τον Αρχηγό του Γενικού Επιτελείου της Δημοκρατίας της Τουρκίας (που ενεργεί εκ μέρους της Κυβέρνησης της Δημοκρατίας της Τουρκίας) αφενός, και τον Υπουργό Άμυνας του Βασιλείου του Βελγίου, τον Υπουργό Άμυνας της Γαλλικής Δημοκρατίας, το Ομοσπονδιακό Υπουργείο Άμυνας της Ομοσπονδιακής Δημοκρατίας της Γερμανίας, τον Υπουργό Άμυνας του Μεγάλου Δουκάτου του Λουξεμβούργου, τον Υπουργό Άμυνας του Βασιλείου της Ισπανίας αφετέρου, σχετικά με την στελέχωση, χρηματοδότηση, διοίκηση και υποστήριξη του Στρατηγείου EUROCORPS (Ευρωπαϊκό Στρατιωτικό Σώμα) Σώμα Ταχείας Ανάπτυξης NATO EUROCORPS (NRDC EC) και άλλες διατάξεις» γίνεται δεκτό, όπως διαμορφώθηκε, επί της αρχής, κατ’ άρθρον και στο σύνολό του, κατά πλειοψηφία.

Τα σχέδια νόμων του ΥΠΕΘΑ «Κύρωση της Τροποποίησης υπ' αριθμ. 2 στη Συμφωνία Διοικητικής Φύσης μεταξύ του Υπουργείου Άμυνας της Γαλλικής Δημοκρατίας και του Υπουργείου Εθνικής Άμυνας της Ελληνικής Δημοκρατίας περί συνεργασίας στο πλαίσιο Τεχνολογικού Συστήματος Επίδειξης μη Επανδρωμένου Μαχητικού Αεροσκάφους (Vehicule Aerien de Combat sans Pilote, UCAV).» και «Κύρωση του Μνημονίου Συναντίληψης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας που αφορά τη συνεργασία εντός του Πολυεθνικού Συντονιστικού Κέντρου Στρατηγικών Θαλασσίων Μεταφορών της Αθήνας (ΠΟΣΚΕΣΘΑΜ - AMSCC) και της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας σχετικά με την εφαρμογή του Μνημονίου Συναντίληψης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας που αφορά στη συνεργασία εντός του Πολυεθνικού Συντονιστικού Κέντρου Στρατηγικών Θαλασσίων Μεταφορών της Αθήνας (ΠΟΣΚΕΣΘΑΜ - AMSCC).», γίνονται δεκτά επί της αρχής, κατ’ άρθρον και στο σύνολό τους, κατά πλειοψηφία.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Γιάννης Δέδες, Αϊχάν Καρά Γιουσούφ, Παναγιώτα Κοζομπόλη, Μουσταφά Μουσταφά, Γεώργιος Κυρίτσης, Συμεών Μπαλλής, Δημήτρης Ρίζος, Κώστας Σπαρτινός, Ελένη Σταματάκη, Αφροδίτη Σταμπουλή, Αντώνης Συρίγος, Ζωή Λιβανίου, , Μαρία Τριανταφύλλου, Αναστάσιος Δημοσχάκης, Αθανάσιος Καββαδάς, Γεώργιος Βλάχος, Γεώργιος Στύλιος, Κωνσταντίνος Τασούλας, Αθανάσιος Θεοχαρόπουλος, Ανδρέας Λοβέρδος, Χρήστος Κατσώτης, Κωνσταντίνος Κατσίκης, Μάριος Γεωργιάδης και Ιωάννης Σαρίδης.

Τέλος και περί ώρα 19.00΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΜΟΥΣΤΑΦΑ ΜΟΥΣΤΑΦΑ ΜΑΡΙΑ ΤΡΙΑΝΤΑΦΥΛΛΟΥ**